5 Fakta Menyeramkan Mengenai Penyeludupan Organ Manusia

Kemajuan teknologi dalam bidang perubatan membolehkan sesuatu organ yang sudah tidak berfungsi atau tidak elok diganti dengan organ baru yang lebih sihat. Organ baru ini biasanya diperolehi daripada penderma lain yang sukarela bersetuju mendermakan organ mereka.

Walau bagaimanapun, kerana permintaan yang tinggi untuk organ manusia melebihi jumlah penderma, maka terdapat pihak yang mengambil kesempatan menjalankan kegiatan penyeludupan organ yang kemudiannya dijual di pasaran gelap. Kali ini, kami ingin berkongsi beberapa fakta menyeramkan dan menyedihkan megenai kegiatan penyeludupan ini.

Organisasi Kesihatan Dunia (WHO) menganggarkan 100,000 organ transplan dilakukan setiap tahun. Walau bagaimanapun, kerana jumlah organ yang didermakan tidak dapat menampung jumlah organ yang diperlukan oleh penerima, maka tempoh menunggu biasanya memakan masa yang agak lama. Ada kalanya bertahun-tahun.

Oleh itu, bagi golongan kaya yang berkemampuan maka mereka memilih untuk melakukan pemindahan organ secara haram bagi mengelakkan masa menunggu yang lama. Pihak WHO menganggarkan 10% daripada pemindahan organ yang dilakukan seluruh dunia dilakukan secara haram.

Kerana permintaan yang tinggi untuk organ, maka terdapat pasaran gelap yang menjual organ-organ ini secara haram. Kerana terdesak untuk mendapatkan organ baru, maka para pembeli ini biasanya tidak kisah membeli organ pada harga yang berkali-kali ganda lebih mahal.

Setiap tahun, penjual organ dalam pasaran gelap ini dianggarkan mencatatkan keuntungan sehingga RM5 bilion. Sementara itu, buah pinggang merupakan organ yang paling dicari dimana 75% pemindahan organ yang dilakukan berkaitan buah pinggang.

Kerana bayaran yang lumayan, penjual dalam pasaran gelap biasanya sanggup melakukan apa sahaja bagi mendapat organ yang diingini. Maka, penyeludupan manusia terutamanya kanak-kanak biasanya dilakukan.

Kejadian ini dilaporkan banyak berlaku di negara dunia ke 3. Kanak-kanak diculik dan diberikan dadah atau minuman bagi memastikan mereka tidak sedarkan diri. Kemudian, pembedahan akan dilakukan terhadap mangsa bagi mendapatkan organ yang diingini. Kanak-kanak yang menjadi mangsa ini biasanya mudah mendapat penyakit atau mati kerana tidak mendapat rawatan dan ubat-ubatan yang sempurna selepas pembedahan.

Seorang doktor terlatih diwajibkan mengikut undang-undang yang ditetapkan kerajaan. Malangnya, kerana bayaran lumayan yang diterima, terdapat juga doktor yang terlibat dengan skim penipuan bagi mendapatkan organ secara paksa.

Sebagai contoh satu kes di Mesir dimana seorang pemuda telah datang ke hospital bagi mendapatkan pemeriksaan kesihatan seperti yang diarahkan oleh majikannya. Setelah terjaga daripada tidur, beliau merasai kesakitan pada tubuhnya. Setelah pemeriksaan lanjut dilakukan, didapati satu buah pinggangnya telah diambil ketika beliau tidak sedarkan diri! Selain itu, terdapat juga beberapa kes dimana doktor telah memberi ubat-ubatan yang tidak sepatutnya kepada pesakit agar mereka mati cepat bagi membolehkan organ mereka diambil segera.

Selain penyeludupan manusia, penjual di pasaran gelap juga bijak mengambil kesempatan terhadap golongan miskin. Mereka menawarkan sejumlah wang bagi mendapatkan persetujuan penderma untuk menderma organ mereka. Bagi yang miskin dan benar-benar terdesak untuk mendapatkan wang segera, maka menjual organ adalah cara termudah.

Malangnya, ramai penderma tidak dibayar sepenuhnya wang seperti yang dijanjikan. Namun, tidak apa yang mampu dilakukan memandangkan penjualan organ juga sememangnya telah melanggar undang-undang. Terdapat sebuah perkampungan miskin di India yang bernama "Villivakkum" yang mendapat gelaran "Kidneyvakkum" kerana sebahagian besar penduduknya telah menjual buah pinggang mereka.


5 Fakta Menyedihkan Mengenai Haiwan Yang Digunakan Dalam Pertunjukan Sarkas

Kebanyakan daripada kita mungkin pernah pergi menonton persembahan sarkas dengan keluarga pada waktu kecil. Kita sangat teruja dengan persembahan akrobatik yang dipertontonkan dan juga 'kepandaian' haiwan-haiwan membuat pelbagai persembahan.

Kita mungkin kagum melihat bagaimana haiwan-haiwan yang besar dan ganas seperti singa dan gajah amat mudah mendengar arahan ketika membuat persembahan di sarkas. Tapi, apa yang berlaku sebenarnya amat menyedihkan terutama bagaimana haiwan-haiwan ini dilayan dan dilatih oleh pemiliknya.

Kali ini, kami ingin berkongsi beberapa fakta menyedihkan mengenai sisi gelap haiwan-haiwan yang digunakan dalam pertunjukan sarkas. Diharapkan perkongsian ini dapat memberi kita sedikit kesedaran agar tidak lagi menyokong sebarang pertunjukan sarkas.

Mengikut kajian, haiwan-haiwan yang digunakan dan persembahan sarkas akan menghabiskan 96% hidupnya dalam sangkar besi. Haiwan-haiwan ini akan ditempatkan dalam sangkar yang kecil dimana pergerakannya sangat terhad.

Hal ini boleh menyebabkan kesan psikologi dan masalah kesihatan pada haiwan-haiwan tersebut. Dalam setahun, biasanya haiwan-haiwan ini akan menghabiskan masa 11 bulan travel ke pelbagai negara untuk membuat persembahan.

Bagi memudahkan haiwan-haiwan ini dilatih, mereka biasanya akan diasingkan daripada ibunya semenjak daripada kecil. Haiwan seperti singa, harimau dan monyet adalah haiwan yang hidup berkumpulan secara semulajadinya.

Dengan mengasingkan haiwan yang masih kecil daripada ibunya, ianya akan menghalang haiwan-haiwan ini sifat semulajadinya. Keadaan ini boleh menyebabkannya tertekan dan kemurungan.

Sekiranya anda beranggapan bahawa haiwan-haiwan ini dapat membuat persembahan dengan baik dalam persembahan sarkas kerana mereka telah dilatih dan seronok melakukannya, anda sebenarnya silap. Penderaan secara fizikal yang menyakitkan biasanya digunakan bagi membuatkan haiwan-haiwan ini menurut arahan pemiliknya.

Haiwan-haiwan ini biasanya dipukul dengan kayu, tali cambuk malah sesetengah laporan mendakwa kejutan elektrik juga digunakan. Penderaan fizikal ini digunakan bagi menanam rasa takut haiwan-haiwan ini kepada pemiliknya.

Selain penderaan fizikal, haiwan-haiwan ini biasanya akan dibiarkan kelaparan dan dihidrasi sebagai hukuman sekiranya mereka tidak melakukan persembahan dengan baik atau tidak dapat melakukan trik yang diajar.

Kombinasi penderaan fizikal dan membiarkan haiwan kelaparan ini merupakan cara yang dikatakan berkesan untuk menyebabkan ketakutan dalam diri haiwan-haiwan ini dan lebih mudah mengikut arahan tuannya. Maka, tidak hairanlah haiwan yang buas seperti singa dan harimau juga tidak berani melawan.

Apabila seseekor haiwan itu sudah tua atau berpenyakit dan tidak lagi sesuai digunakan untuk membuat persembahan, biasanya ia akan dibiarkan mati terseksa atau dibunuh.

Terdapat banyak usaha yang dilakukan terutamanya oleh jabatan haiwan dan badan bukan kerajaan berkaitan perlindungan haiwan yang akan membeli atau mengambil haiwan-haiwan ini sebelum dilepaskan ke kawasan liar. Malangnya, kebanyakan haiwan ini menjadi tertekan dan mati kerana tidak mampu hidup berdikari. Haiwan seperti singan dan harimau misalnya tidak mampu berburu binatan liar lain kerana mereka tidak pernah melakukannya semenjak daripada lahir.

Jangan pergi ke persembahan sarkas. Sebarkan artikel ini agar lebih ramai tahu akan sisi gelap persembahan sarkas ini, Malah, sekiranya anda mempunyai bukti konkrit terdapatnya penganiayaan dan kezaliman terhadap binatang, sila laporkan kepada pihak yang berkenaan.


5 Kes Jenayah Yang Dilakukan Selepas Kena 'Unfriend' di Facebook

Kena unfriend di Facebook? Adakah anda mengambil serius perkara tersebut atau hanya menepisnya, kerana isu itu hanyalah mainan media sosial? Tidak kiralah apa saja reaksi anda, pastikan yang anda tidak keterlaluan dalam menyuarakan ketidak puashatian anda selepas dibuang daripada senarai kawan Facebook.

Berikut adalah 5 kes paling menyedihkan yang berlaku angkara kes unfriend di Facebook, yang bukan saja menyebabkan kecederaan, malahan mendatangkan kematian pada orang lain.

Jennifer Chrsitine Harris, seorang guru berusia 30 tahun, ditahan pihak berkuasa Iowa, Amerika Syarikat selepas didapati dengan sengaja, membakar sebuah rumah milik seorang wanita yang membuang Jennifer daripada senarai rakannya di Facebook.

Semuanya berpunca apabila Jennifer berbalas-balas komen dengan rakannya bernama Nikki Rasmussen di Facebook. Mungkin berang dengan komen pedas Jennifer, Nikki bertindak membuang Jennifer dan menyenarai hitamnya daripada senarai rakannya.

Ini membuatkan Jennifer bertindak balas dengan membakar rumah Nikki. Nikki bernasib baik berjaya menyelamatkan diri dan keluarganya selepas bunyi letupan pada bumbung garaj yang runtuh mengejutkan mereka dari tidur, pada jam 1 pagi.

Perlu diberitahu, Jennifer adalah pengapit kepada Nikki ketika Nikki berkahwin dengan suaminya.

Janelle Porter, seorang wanita 30 tahun mengalami nasib dibuang daripada senarai kawannya, pasangan Billie Payne Jr. dan temannya Billie Jean Hayworth. Marvin Potter, ayah Janelle yang berusia 60 tahun serta bekas teman lelaki Janelle bernama Jamie Lynn Curd telah pergi ke rumah Billie Payne, lalu membunuh mereka berdua dengan tembakan senapang patah di kepala. Anak pasangan itu, seorang bayi lelaki berumur 7 bulan bernama Tyler, dibiarkan sahaja dalam pelukan ibunya berlumuran darah.

Kejadian itu berpunca daripada rasa iri hati Janelle yang telah lama menyukai Billie Payne Jr. dan dia tidak dapat menerima hakikat, lelaki idamannya itu telah pun bercinta dengan orang lain. Janelle menceritakan pelbagai kisah bohong pada Marvin, mengatakan Billie Payne Jr. suka mengugut beliau di Facebook, sebelum Marvin membuat tindakan drastik membunuh pengacau anaknya itu.

Simon Foxley adalah seorang lelaki Britain berumur 21 tahun, berasal dari Gloucestershire. Dia memberitahu perasaan suka pada seorang gadis melalui Facebook, namun dia hanya bertepuk sebelah tangan. Gadis tersebut yang tidak dikenali membuang Simon daripada senarai kawan Facebook beliau.

Simon cuba memujuk gadis itu untuk menerima beliau namun usahanya gagal, sehinggalah gadis itu tidak tahan dan menghantar mesej balas pada Simon untuk "pergi mati." Itulah yang dilakukan oleh Simon selepas dirinya ditemui tergantung oleh ayahnya di laman rumah mereka.

Simon sempat menulis nota menyatakan kekecewaannya ditolak gadis tersebut dan mengucapkan selamat tinggal kepada mereka yang dia tinggalkan.

William Hanz De Veyra Arriesgado atau lebih senang dipanggil William, adalah seorang lelaki transeksual berumur 25 tahun yang sudah pun selesai menukar jantinanya. William seorang rakyat Filipina bercinta dengan seorang lelaki Australia bernama Colin Peady, berumur 47 tahun.

Mendapati dirinya dibuang daripada senarai kawan di Facebook serta perubahan status Colin yang sudah diisytiharkan 'single', mereka berdua bertengkar di sebuah pub di Duxton Road, Changi, Singapura sebelum Colin meninggalkan William di situ.

William menjejaki Colin ke rumahnya dan memujuk Colin untuk membenarkan beliau masuk. Keadaan kembali tenang sebelum pertengkaran kembali tercetus, menyebabkan William menyerang Colin dengan pisau sepanjang 20 cm, mengakibatkan 16 kesan tikaman pada badan Colin.

Lain pula ceritanya dengan kisah Tanya Vincent, seorang pencinta binatang. Dia berjaya menyelamatkan 4 ekor ayam telur yang hendak disembelih lalu membawa ayam-ayam tersebut pulang ke rumahnya. Ayam yang diberi nama Queenie, Shy, Dancer dan Rosie itu menjadi haiwan kesayangan Tanya.

Dalam Facebook, Tanya berkawan dengan seorang lelaki bernama Shane Barrett, individu tiada rumah yang hidup merata-rata tempat. Atas sebab-sebab yang tidak diketahui, Tanya membuang Shane daripada senarai rakan Facebook beliau.

Mendapati dirinya dibuang Tanya, Shane bertindak balas dengan pergi ke rumah Tanya lalu memenggal kepala Queenie, Shy dan Dancer, sementara Rosie pula cedera teruk. Badan dan kepala ayam-ayam itu diletakkan di depan pintu rumah Tanya sebagai tanda protes.

Shane didapati bersalah lalu dijatuhkan hukuman penjara 9 bulan atas kesalahan itu.


5 Larangan Pelik oleh Kerajaan Luar Negara

Setiap negara mempunyai undang-undangnya sendiri bagi melindungi rakyat dan memelihara keharmonian di sesebuah negara. Walau bagaimanapun, terdapat juga beberapa negara di mana pihak pemerintah atau kerajaan memperkenalkan undang-undang yang pelik dan sesetengahnya tidak masuk akal.

Kali ini, pihak iluminasi ingin berkongsi beberapa larangan pelik oleh kerajaan yang terdapat di luar negara.

Korea Utara sememangnya sebuah negara yang mengamalkan pemerintahan diktator. Bagi menghalang pengaruh luar daripada meresap masuk ke dalam pemikiran dan budaya setempat, maka seluar jeans diharamkan sama sekali.

Kerajaan Korea Utara khuatir bahawa pemakaian jeans yang sinonim dengan budaya orang Amerika Syarikat dan Barat akan menyebabkan golongan muda terutamanya lupa akan asal-usul mereka. Larangan ini juga dikatakan lebih ketat di daerah Hamgyong dan Yanggang yang terletak berhampiran dengan China.

Pada tahun 2004, Kementerian Kesihatan Kanada mengumumkan bahawa mereka mengharamkan penggunaan baby walker. Larangan ini berkuatkuasa berdasarkan laporan bahawa antara 1990 dan 2002, terdapat 1935 laporan kecederaan pada kanak-kanak yang disebabkan oleh penggunaan baby walker.

Selain laporan-laporan kecederaan ini, mereka juga berpendapat bahawa seseorang bayi masih belum mempunyai kemampuan refleksi dan kognitif untuk mengawal baby walker dan mengelakkan kemalangan. Kebanyakan kecederaan yang dilaporkan adalah kes bayi yang terjatuh daripada tangga disebabkan penggunaan baby walker.

Pengharaman ini juga menghalang mana-mana pihak menjual, mengiklan dan mengimport produk baby walker di Kanada. Di Malaysia juga sudah ramai doktor yang turut berpendapat perkara sama harus dilakukan kerana banyak kes kecederaan yang dilaporkan. Mengikut kajian yang dilakukan juga, penggunaan baby walker sebenarnya tidak membantu melatih bayi agar mampu berjalan lebih awal.

Coklat ini mudah didapati di kedai-kedai dan stesyen pam minyak di seluruh Malaysia. Ianya adalah produk coklat berbentuk telur yang diisi permainan di dalamnya. Walau bagaimanapun, Amerika Syarikat sama sekali tidak membenarkan coklat ini dijual dan di bawa masuk ke negaranya.

Larangan ini dikatakan kerana terdapat risiko kanak-kanak tercekik permainan yang diisi dalam coklat tersebut. Pada tahun 2011 sahaja, pihak kastam telah merampas kira-kira 60,000 coklat tersebut daripada bagasi penumpang di lapangan terbang. Kebanyakan penumpang sama sekali tidak mengetahui akan larangan tersebut.

Dalam usaha untuk membendung kemasukan pengaruh barat, pihak kementerian kebudayaan Iran telah mengeluarkan sebuah katalog yang menyenaraikan fesyen rambut yang dibenarkan dan diharamkan di Iran. Antara fesyen yang dilarang adalah fesyen 'ponytail'.

Selain itu, penggunaan gel rambut juga mestilah dalam kuantiti yang sedikit sahaja. Selain fesyen rambut 'ponytail', fesyen rambut 'mullets' dan 'spikes' juga adalah dilarang sama sekali. Korea Utara juga dilaporkan mempunyai undang-undang yang sama dimana rakyatnya terhad untuk menggayakan beberapa jenis fesyen rambut yang dibenarkan oleh kerajaan sahaja.

Singapura adalah satu-satunya negara yang dikenalpasti memperkenalkan undang-undang yang mengharamkan gula-gula getah di kawasan awam. Undang-undang ini telah diperkenalkan pada tahun 1992 sebelum dikemaskini pada tahun 2004.

Pengharaman ini dikatakan berpunca daripada kelakuan pemakan gula-gula getah yang gemar membuangnya merata-rata di atas lantai, melekatkannya di bawah kerusi dan juga meja. Undang-undang ini juga melarang sebarang gula-gula getah dibawa masuk ke Singapura.

Pada 2004, kerajaan Singapura mula mengiktiraf bahawa gula-gula getah juga mempunyai kebaikan pada kesihatan. Sebagai contoh, kalcium lactate yang ada pada kebanyakan gula-gula getah 'sugar-free' didapati dapat menguatkan enamel gigi. Hal ini menyebabkan Singapura terpaksa mengemaskini undang-undang ini pada 2004 yang membenarkan penjualan gula-gula getah oleh pihak doktor gigi dan pihak farmasi sahaja.


5 Kemalangan Maut Yang Kerap Berlaku Di Pelantar Minyak

Ya, bekerja di pelantar minyak sering dikaitkan dengan gaji yang lumayan, mencecah berpuluh-puluh ribu ringgit. Malah, ada yang menerima gaji ratusan ribu ringgit. Namun, bagi gaji setinggi itu, ia mempunyai harga lain yang anda perlu bayar.

Selain daripada hidup terasing di tengah-tengah laut, bekerja di pelantar minyak juga mempunyai cabaran yang lebih berat, iaitu terdedah kepada kemalangan yang boleh menyebabkan maut. Ya, ajal itu di tangan Tuhan namun kita haruslah berhati-hati.

Keadaan di pelantar minyak itu sendiri adalah terdedah kepada bahaya yang mana terpaksa diharungi oleh pekerja pelantar setiap hari. iluminasi.com ingin berkongsi 5 kemalangan kerap berlaku di pelantar minyak yang boleh menyebabkan kematian.

Menurut laporan CDC, di antara taun 2003 dan 2010 sahaja, lebih daripada separuh daripada jumlah keseluruhan kemalangan maut di offshore berlaku akibat daripada kemalangan pengangkutan.

Kemalangan ini terutamanya berlaku melibatkan kemalangan helikopter dan juga pengangkutan air. Kemalangan yang bertangungjawab kepada majoriti daripada jumlah keseluruhan ini terjadi ketika pekerja dan juga peralatan dipindahkan dari, atau ke pelantar minyak.

Penyebab utama kemalangan ini adalah cuaca buruk dan juga kegagalan enjin atau peralatan.

Kebanyakan peralatan dan mesin yang digunakan dalam pengekstrakan minyak di pelantar minyak adalah sangat berat dan berbahaya. Ia mampu memnyebabkan kecederaan dan juga kematian.

Maklumat dari CDC menunjukkan lebih daripada 16% kemalangan di pelantar minyak dan industri gas adalah melibatkan mesin-mesin dan peralatan yang berat. Ia juga menyebabkan pelbagai jenis kecederaan termasuklah keretakan tulang dan juga kecederaan bahagian kepala.

Kemalangan melibatkan mesin-mesin ini boleh berlaku dalam pelbagai situasi, dan yang paling kerap berlaku adalah tangan pekerja tersepit atau "disedut" oleh peralatan yang sedang beroperasi. Mereka juga terdedah dengan risiko terperangkap di antara objek atau peralatan yang berat menyebabkan kecederaan serius.

Antara yang paling kerapt berlaku termasuklah kebakaran dan letupan, ketika bekerja di pelantar minyak. Kemalangan Deepwater Horizon adalah kemalangan melibatkan letupan yang paling popular yang berlaku pada 20 April 2010 menyebabkan 11 nyawa terkorban dan 17 yang lain cedera.

Penyebab utama kebakaran dan letupan mudah berlaku di pelantar minyak adalah terdapat bahan mudah terbakar, kerja-kerja elektrik dan kimpalan. Jika berlaku kebakaran, adalah amat sukar untuk ianya dikawal dan mengambil masa sehingga berhari-hari untuk dipadamkan, seperti dalam tragedi Deepwater Horizon.

Pekerjaan ini sememangnya tidak dapat dipisahkan dengan bahan-bahan kimia berbahaya. Kemalangan yang melibatkan bahan-bahan ini serta persekitaran yang tercemar menyumbang kepada kecederaan dan kematian di pelantar minyak, menurut laporan CDC.

Antaranya termasuklah terdedah kepada hidrogen sulfida yang bebas ketika penggalian minyak, selain bahan-bahan kimia berbahaya yang lain. Selain itu, cuaca buruk yang tak menentu juga boleh menyebabkan berlakunya kemalangan maut.

Seperti di tapak pembinaan, bekerja di pelantar minyak juga terdedah kepada kemalangan jatuh dari tempat yang tinggi. Ia juga menjadi penyebab kematian ketika bekerja di pelantar minyak.

Bukan sahaja terjatuh dari tempat tinggi, malah terjatuh dari tingkat yang sama juga boleh menyebabkan kematian. Antara penyebab utama kepada kemalangan ini adalah keadaan cuaca yang teruk dan juga kecuaian.

Jadi, bekerja di pelantar minyak adalah sangat mencabar mental dan fizikal. Dan tiada apa yang lebih penting daripada menjaga keselamatan. Dengan tidak mementingkan keselamatan, kemalangan boleh berlaku pada bila-bila masa sahaja.


Kenapa Amerika Syarikat Tidak Haramkan Pemilikan Senjata Walaupun Banyak Kes Tembakan Dilaporkan?

Cuba tanya kenalan atau rakan-rakan anda di Amerika Syarikat. Pasti mereka akan katakan senjata dijual secara terbuka malah juga mudah diperolehi di pasar raya Walmart. Hal ini kerana undang-undang di Amerika Syarikat tidak melarang pemilikan senjata oleh orang awam.

Untuk tahun 2017 sahaja, sudah beberapa kes pembunuhan melalui tembakan dilaporkan di Amerika Syarikat sahaja antaranya kes tembakan di Las Vegas yang membunuh 58 orang.

Dengan kekerapan kes seperti ini yang terjadi setiap tahun, pernahkah anda tertanya-tanya kenapa kerajaan Amerika Syarikat masih tidak mengharamkan pemilikan senjata? Jika banyak tembakan dan pembunuhan oleh orang awam, kenapa tidak melarang sahaja pemilikan senjata api awam? Bukankah itu solusi yang sangat mudah?

Logiknya itulah yang perlu dilakukan malangnya perkara ini tidak berlaku di Amerika Syarikat. Kali ini kami ini berkongsi beberapa sebab kerajaan Amerika Syarikat tidak mengharamkan pemilikan senjata api.

Di Amerika Syarikat, National Rifle Association (NRA) adalah sebuah pertubuhan yang pro-senjata api dan lantang menentang sebarang usaha untuk mengharamkan pemilikan senjata api oleh setiap rakyat Amerika Syarikat. Pihak NRA berpendapat pemilikan senjata api penting sebagai alat untuk mempertahankan diri dan mempercayai idealogi "guns don’t kill people, people kill people” yang bermaksud senjata tidak membunuh manusia sebaliknya hanya manusia yang membunuh manusia.

NRA mempunyai ibu pejabat di Virginia dan Washington. Dengan keanggotaan kira-kira 5 juta anggota, organisasi ini banyak memberi bantuan politik dan kewangan kepada ahli politik yang menyokong pemilikan senjata api. Mereka juga aktif menyebarkan propaganda bahawa pemilikan senjata adalah hak asasi seorang rakyat Amerika Syarikat dan pemilikan senjata sebenarnya dapat memudahkan seseorang itu mempertahankan dirinya sendiri.

Semasa menjadi Presiden, Barrack Obama adalah antara beberapa pemimpin yang secara terbuka mencadangkan undang-undang mengharamkan pemilikan senjata. Walaupun ramai ahli politik dari parti Demokrat menyokong Obama, ahli-ahli politik daripada parti Republikan menentang keras cadangan itu.

Beberapa cadangan untuk memperketatkan pemilik senjata seperti mewajibkan penyiasatan latar belakang pembeli serta mengehadkan jumlah kapasiti lelopak peluru pernah dicadangkan di parlimen tetapi ianya tidak mendapat sokongan daripada ahli senat. Ahli politik daripada parti Republikan adalah golongan terbesar yang menentang cadangan ini.

Pihak White House juga menyatakan selagi mana ahli parti Republikan menguasai kerusi senat, sebarang usaha untuk memperketatkan undang-undang pemilikan senjata adalah sia-sia dan tidak akan dibincangkan.

Undang-undang tubuh kerajaan adalah satu undang-undang yang mesti dipatuhi dan tidak boleh dipertikai. Dalam undang-undang negara Amerika Syarikat yang dikenali sebagai Second Amendment, ada satu frasa yang berbunyi “A well-regulated militia, being necessary to the security of a free state, the right of the people to keep and bear arms, shall not be infringed.”. Ayat "well-regulated militia" ini merujuk kepada pihak tentera dan mereka yang terlatih untuk menggunakan senjata, bukannya merujuk kepada orang awam.

Walau bagaimanapun, pada 1977 pihak NRA yang dikuasai oleh golongan konservatif menyatakan mereka berpendapat sebaliknya. NRA menyatakan ketika undang-undang Second Amendment ditulis, Amerika Syarikat belum mempunyai pasukan askar mereka secara rasmi dan ketika perang, anggota tentera Amerika hanyalah terdiri daripada rakyat biasa. Pada ketika itu juga, kebanyakan rakyat mempunyai senjata sebagai keperluan untuk mempertahankan diri.

Pada 2008, pihak mahkamah tinggi (Supreme Court) menyatakan dakwaan NRA adalah benar dan buat pertama kalinya menyatakan pemilikan senjata adalah dibenarkan berdasarkan Second Amendmant.


10 Individu Dengan IQ Paling Tinggi Dalam Sejarah

IQ adalah cara untuk mengukur kepintaran dan kecerdasan otak dari segi akademik dan ilmiah. Mereka yang mempunyai IQ yang tinggi biasanya mudah untuk menerima pendidikan ilmiah, dan sering digelar sebagai genius.

iluminasi.com ingin berkongsi 10 manusia yang mempunyai IQ paling tinggi dalam sejarah.

Muka yang sangat familiar dengan postur trademark beliau, adalah Stephen Hawking. Beliau merupakan seorang ahli fizik teori dan popular dengan bukunya yang diterbitkan pada tahun 1988 bertajuk "A Brief History of Time".

Buku ini menceritakan mengenai penemuannya dalam fizik teori termasuklah perkembangan "Teori Big Bang", dan terjual lebih daripada 10 juta unit. Beliau berada di tangga ke-10 manusia paling tinggi IQ dalah sejarah dengan markah 160.

Juga ahli fizik teori, Albert Einstein tidak dinafikan antara manusia paling pintar atas muka bumi. Beliau tidak pernah mengambil ujian IQ namun pakar-pakar menganggarkan tahap IQ beliau di antara 160 hingga 190. Dilahirkan di Jerman pada tahun 1879, beliau terkenal dengan teori kuantum mekanik.

Beliau turut terlibat dalam penghasilan pembelahan nuklear yang mana beliau menyesal atas penglibatannya kerana teknologi itu digunakan untuk menghasilkan bom atom. Albert Einstein meninggal dunia akibat masalah kesihatan yang dikenal sebagai abdominal aortic aneurysm. pada tahun 1955.

Umum tahu bahawa permainan catur berkait rapat dengan tahap kepintaran seseorang. Jika seseorang itu hebat dalam bermain catur, secara automatik individu tersebut mempunyai IQ yang tinggi. Antara nama yang hebat dalam sukan catur adalah Judit Polgar. Pemain catur dari Hungary ini adalah pemain catur wanita paling hebat dalam sejarah.

Judit mendapat gelaran "Grandmaster" ketika berusia 15 tahun 4 bulan, pemain termuda dengan gelaran tersebut ketika itu. Beliau juga merupakan wanita pertama yang pernah mengalahkan pemain nombor 1 dunia dengan mengalahkan Gary Kasparov.

Leonardo da Vinci adalah seorang yang berbakat besar. Beliau boleh dikatakan pakar dalam banyak bidang termasuklah melukis, mengukir, muzik, matematik, kejuruteraan, geologi, kartografi dan juga menulis. Sehingga kini tiada yang mempunyai kebolehan seperti Leonardo.

Dan seperti Albert Einstein, beliau juga tidak pernah mengambil ujian IQ dan anggaran tahap IQ Leonardo adalah sekitar 180 hingga 190.

Wanita bernama Marilyn Vos Savant, yang lahir pada tahun 1946 ini menjadi popular selepas namanya tersenarai dalam senarai Guiness Book of World Records di bawah "IQ Tertinggi" pada tahun 1980an. Markah ujian IQ beliau ketika itu mencecah 190.

Beliau kemudiannya menjadi penulis dan mempunyai kolum sendiri, "Ask Marilyn". Orang ramai menghantar soalan dan meminta pendapatnya mengenai sesuatu dan Marilyn akan menjawab. Sehingga kini beliau masih menulis di kolum tersebut.

Siapa tak kenal nama Gary Kasparov. Beliau adalah seorang pemain catur dari Rusia yang dianggap sebagai pemain paling hebat dalam sejarah. Beliau menduduki tangga pertama pemain paling hebat di dunia selama 225 bulan (18 tahun 9 bulan) daripada 19 tahun, di antara tahun 1986 hingga 2005. Rekod tak masuk akal ini dikatakan tidak akan dapat dipecahkan sampai bila-bila.

Beliau menjadi seperti seorang selebriti disebabkan pencapaiannya. Rekod IQ yang dicatatkan oleh Gary Kasparov adalah 194. Beliau kini telah bersara dari dunia catur dan berkhidmat sebagai ahli lembaga Yayasan Hak Manusia.

Kim Ung-Yong adalah seorang guru yang berasal dari Korea Selatan. Beliau adalah seorang yang genius dan mula bertutur pada usia 6 bulan. Kim boleh membaca dalam Bahasa Inggeris, Jerman, Korea dan Jepun ketika berusia 3 tahun.

Beliau kemudiannya melanjutkan pelajaran ke Amerika Syarikat dan diterima bekerja untuk NASA. Kim kemudiannya pulang ke Korea Selatan dan berkhidmat sebagai guru sehingga hari ini. Selepas kemahsyuran yang diterima serta kepintaran yang luar biasa, Kim memilih untuk hidup seperti orang biasa. IQ Kim dicatatkan pada tahap 210.

Seorang lagi prodigi kanak-kanak, Christopher Hirata menjadi bualan hangat selepas menjadi warga Amerika Syarikat termuda memenangi pingat emas di International Physics Olympiad pada tahun 1996. Ketika itu, beliau hanya berusia 13 tahun.

Christopher kemudiannya melanjutkan pelajaran di California Institute of Technology pada usia 14 tahun. Beliau menerima ijazah kedoktoran PhD dalam bidang fizik dari Universiti Princeton ketika berusia 22 tahun. Beliau kembali ke California Institute of Technology untuk berkhidmat sebagai tenaga pengajar dalam bidang astrofizik, dan masih mengajar sehingga kini.

Lahir di Australia dalam keluarga imigran dari Hong Kong, Terence Teo adalah manusia ke-2 dengan IQ tertinggi di dunia yang pernah direkodkan iaitu antara 225 hingga 230. Beliau adalah seorang ahli matematik yang pakar dalam kajian analisis harmonik, gabungan kombinatorik, dan bidang matematik yang lain.

Beliau juga menerima anugerah Fields Medal pada tahun 2006, yang diberikan untuk meraikan kecemerlangan dan inovasi dalam bidang matematik bagi individu bawah 40 tahun. Kini beliau berkhidmat sebagai pensyarah di Universiti California, Los Angeles.

Dan manusia yang mempunyai IQ paling tinggi di dunia, jatuh kepada William James Sidis. IQ beliau tidak diketahui secara tepat, namun seperti Albert Einstein dan Leonardo da Vinci, pakar-pakar menganggarkan IQ beliau di antara 250 hingga 300, yang paling tinggi dalam sejarah.

Apa yang membuatkan pakar-pakar beranggapan IQ beliau setinggi itu? Beliau dikatakan berada di tahap yang lain daripada yang lain. Beliau lahir dalam keluarga yang pintar dan mula menunjukkan kepintarannya sejak kecil.

Beliau mampu menggunakan mesin taip ketika berusia 5 tahun, dan boleh bertutur dalam bahasa Latin, Greek, Rusia, Perancis, Jerman dan Hebrew. Ketika berusia 6 tahun, permohonan William untuk masuk ke Universiti Harvard ditolak atas alasan masih kanak-kanak.

Namun ketika berusia 11 tahun, pihak Harvard terpaksa menerimanya selepas memberikan kuliah mengenai fizik 4-dimensi yang membuatkan ramai orang terkejut. Beliau merupakan individu termuda ketika itu diterima masuk ke universiti berprestij.

Selepas tamat pelajaran di Harvard, beliau mula mengajar. Namun William mendapati pelajar-pelajarnya seperti tidak mahu belajar kerana diajar oleh beliau yang ketika itu masih seorang budak. Beliau mengalami masalah social disebabkan kemahsyuran yang diterima, menyebabkan tidak dapat mengekalkan hubungan rapat dengan sesiapa. Disebabkan masalah ini, beliau tak dapat berada dalam bidang akademik dan menceburi bidang politik.


7 Fakta Menarik Mengenai Kualiti Sebenar Pendidikan Universiti Di Malaysia

QS University Rankings merupakan penanda aras kualiti pendidikan yang disediakan oleh institut pengajian tinggi di seluruh dunia. Seperti yang anda semua telah ketahui, dalam beberapa tahun kebelakangan ini, kebanyakan universiti penyelidikan di negara kita mengalami perubahan drastik dengan kualiti yang lebih baik ditonjolkan.

Apa yang kita boleh belajar daripada senarai terbaru yang dikeluarkan ini?

UM masih dinobatkan selaku Universiti terbaik negara kita pada kedudukan ke 24 di Asia daripada lebih 425 universiti. Yang menariknya, pada bulan lepas, UM baru saja diumumkan sebagai Top 400 dalam senarai Times Higher Education 2018.

UM berjaya menewaskan kedua-dua universiti terkemuka itu dalam subjek kejuruteraan eletronik dan elektrik,yang menjadi bukti kualiti kursus-kursus yang ditawarkan oleh UM sebenarnya melebihi tanda aras yang kerap disebut oleh pihak luar.

Universiti Putra Malaysia berjaya mencatatkan peningkatan kedudukan daripada 49 ke 36, Universiti Teknologi Malaysia daripada 63 ke 49 dan Universiti Teknologi Petronas yang hampir memecah masuk ke kedudukan 100 terbaik apabila mendapat kedudukan 101, memperbaiki pencapaian mereka pada kedudukan 127 tahun lepas.

Kedudukan 5 Universiti terbaik Malaysia masih lagi kekal mengikut kedudukan universiti Asia - UM pada kedudukan ke 24, UPM pada kedudukan 36, UKM tempat 43, USM tempat 46 dan UTM pada kedudukan 49.

27 pusat pengajian tinggi di negara kita layak berada pada kedudukan 400 terbaik di Asia membuktikan wujudnya kemampuan untuk bersaing di kalangan IPT tempatan dengan IPT antarabangsa lain.

Ada dua IPTS negara kita yang diisytiharkan berada dalam kedudukan 200 terbaik Asia iaitu Taylor's University yang menduduki tempat ke 150 dan Universiti Multimedia pada kedudukan 179. Kedua-dua universiti memperbaiki kedudukan tahun lalu pada tangga 179 dan 193.

Tiga universiti pada kedudukan 1,2 dan 3 di Asia adalah Nanyang Technological University dan National University of Singapore. Kedua-duanya terletak di SIngapura dan tempat ketiga adalah Hong Kong University of Science and Technology.

Kami dari Iluminasi mengucapkan tahniah kepada semua IPT yang berjaya membuktikan sektor pendidikan di negara kita mampu bergerak seiring dan menyaingi institusi pendidikan luar. Moga proses penambahbaikan ini terus berkekalan.


Symphony of the Seas, Kapal Terbesar Dunia Baru Bakal Berlabuh Pada April 2018

Royal Caribbean, sebuah syarikat percutian di atas kapal baru sahaja mengumumkan kapal terbaru mereka yang diberi nama Symphony of the Seas. Kapal ini dijangka memulakan pelayarannya yang pertama pada bulan April 2018. Syarikat Royal Caribbean sememangnya mempunyai banyak kapal percutian yang besar antaranya Empress of the Seas, Majesty of the Seas dan Oasis of the Seas.

Apabila siap kelak, ianya akan menjadi kapal percutian terbesar di dunia. Kapal ini berukuran 362 meter panjang, 65.5 meter lebar dan mempunyai 16 dek (tingkat). Beratnya pula dianggarkan sekitar 230,000 tan.

Seperti kapal-kapal percutian yang lain, banyak kemudahan yang disediakan untuk setiap penumpang. Jangan risau, para tetamu pasti tidak akan bosan tinggal di atas kapal ini selama beberapa hari. Seramai 2100 orang krew kapal dijangka akan bertugas di atas kapal ini.

Secara keseluruhannya, terdapat 23 buah kolam renang, gelongsor air dan permainan air yang disediakan. Berikut merupakan beberapa kemudahan menarik yang disediakan:

Kapal ini mempunyai 2774 bilik penginapan yang boleh memuatkan 5500 orang penumpang pada satu-satu masa. Selain itu, terdapat juga bilik untuk keluarga yang boleh memuatkan seramai 8 orang. Bagi bilik keluarga, terdapat juga kolam renang persendirian, bilik televisyen dan permainan video yang disediakan di dalam bilik.

Ianya bakal menempatkan 20 buah restoran yang menawarkan pelbagai jenis pilihan makanan antaranya masakan Jepun, Mexico dan sebagainya. Pasti seronok menikmati makanan sambil menikmati pemandangan laut. Makanan laut juga akan dihidangkan segar daripada hasil laut yang baru ditangkap.

Kapal ini bukan sahaja sesuai untuk orang dewasa, tetapi juga kanak-kanak. Terdapat taman tema kanak-kanak yang menyediakan pelbagai permainan bagi kanak-kanak.  Selain itu, para tetamu juga akan dihiburkan dengan pelbagai persembahan antaranya persembahan akuatik dan juga pertunjukan ice skating.

Bukan setakat kolam renang, kapal ini turut menyediakan pelbagai kemudahan sukan antaranya wall climbing dan juga laser tag. Menariknya, arena permainan laser tag ini juga dikatakan arena laser tag yang terbesar di dunia. Bagi yang berani, bolehlah mencuba permainan zip-line (lebih kurang flying fox).

Dengan pelbagai kemudahan dan aktiviti yang disediakan, apabila berada di atas kapal Harmony of the Seas, para tetamu sememangnya tidak akan bosan. Untuk maklumat lanjut seperti jadual dan harga tiket, bolehlah layari laman web Royal Caribbean.


6 Penyanyi Popular Yang Mati Dibunuh

Menjadi penyanyi adalah sesuatu yang sangat digilai ramai saban hari kerana perhatian yang diterima dan juga dikenali di merata tempat. Dengan teknologi tanpa sempadan, lebih mudah untuk sesiapa sahaja untuk menjadi selebriti yang boleh dilakukan dengan hanya satu klik.

Namun, ia bukanlah seindah yang disangka. Menjadi seorang selebriti atau public figure adalah sesuatu yang agak berbahaya dan mempunyai risiko tersendiri. Malah, ia mungkin mampu membunuh selebriti itu tersendiri jika tersalah langkah.

iluminasi.com ingin berkongsi 6 penyanyi popular yang telah mati dibunuh.

Bagi peminat muzik metal, insiden yang berlaku pada 8 Disember 2004 ini masih segar dalam ingatan. Penyanyi dan gitaris kumpulan Pantera dan juga Damageplan, Dimebag Darrell atau nama sebenarnya Darrell Aboi telah ditembak ketika sedang membuat persembahan di atas pentas.

Pembunuhan tersebut telah dilakukan oleh bekas Tentera Laut Amerika Syarikat, Nanthan Gale. Ketika kejadian, Nanthan dilihat berada di atas pentas lalu menembak Darrell dari jarak dekat.

Tak cukup dengan itu, Nanthan kemudiannya mengamuk dan menembak ketua keselamatan band Damageplan, Jeffery Thompson dan Erin Halk, kakitangan lokasi konsert itu dilangsungkan. Seorang lagi mangsa maut adalah Nanthan Bray yang ditembak ketika cuba melakukan CPR pada Darrell yang telah pun maut.

Jumlah kematian pada konsert itu adalah 5 nyawa termasuk Nanthan Gale, selepas ditembak oleh pegawai polis, James Niggemeyer. Motif pembunuhan tidak dapat dikenalpasti dan ibu pembunuh ini memberitahu bahawa anaknya mengalami masalah mental.

Siapa tak kenal dengan John Lennon, pengasas bersama kumpulan muzik The Beatles yang dikatakan antara band paling popular di dunia. Ketika dalam perjalanan pulang dari Record Plant Studio bersama isterinya, Yoko Ono, ke apartment mereka di Manhattan, John telah ditembak oleh seorang lelaki.

Kejadian tersebut berlaku di pintu gerbang Dakota, di mana 5 das tembakan telah dilepaskan oleh seorang peminat, Mark Chapman ke arah belajang badan John. 4 das tembakan mengenai bahagian belakang John Lennon. Beliau kemudiannya dikejarkan menggunakan kereta polis ke hospital terdekat iaitu Hospital Roosevelt.

Namun, John diumumkan telah meninggal dunia ketika tiba di hospital kira-kira jam 11 malam.

Sebelum kejadian, John Lennon telah menandatangani album "Double Fantasy" untuk peminatnya itu. Mark mengaku bersalah dan telah dijatuhkan hukuman penjara 20 hingga seumur hidup. Mark masih berada di penjara sehingga ke hari ini.

Nama sebenar beliau adalah Tupac Amaru Shakur, seorang rapper dan pelakon yang sangat terkenal. Albumnya telah terjual melebihi 75 juta unit di seluruh dunia menjadikannya salah seorang artis dengan album paling laris di dunia.

Tupac telah ditembak dalam pada 7 September 1996, dalam satu kejadian tembakan jalanan yang berlaku di Las Vegas. Pada jam 11.15pm waktu tempatan, kereta yang Tupac naiki sedang berhenti di lampu merah. Beliau ditembak 2 das di bahagian dada, satu das di tangan dan satu das lagi di bahagian paha.

6 hari kemudian, Tupac menghembuskan nafas terakhir akibat kegagalan pernafasan yang membawa kepada serangan jantung selepas pemindahan paru-paru kanannya. Pembunuh Tupac masih belum ditemui, namun dalam satu dokumentari "Murder Rap", bekas Detektif LAPD, Greg Kading menegaskan Duane Anderson, telah mengesahkan anak saudaranya, Orlando Anderson adalah orang yang bertanggungjawab menembak dan membunuh Tupac Shakur.

Marvin Gaye adalah seorang penyanyi dan penulis lagu "soul", yang terkenal pada tahun 1960-an. Nama beliau dipopularkan dalam lagi Charlie Puth, iaitu "Marvin Gaye". Sebelum hari kematiannya, ibu bapa Marvin bertengkar disebabkan tersalah letak surat polisi insurans. Pertengkaran itu berlangsung sehingga ke bilik Marvin.

Marvin yang berang dengan bapanya kerana memarahi ibunya, telah mengarahkan bapanya, Marvin Sr. supaya berhenti dan keluar. Bapanya kemudian mengikut arahan itu, namun masih menjerit di sekeliling rumah.

Pada 1 April 1984, bapa Marvin yang berada di tingkat bawah, sekali lagi memarahi ibunya. Marvin kemudian menjerit memarahi bapanya, membuatkan Marvin Sr. naik ke tingkat atas dan memaki hamun ibu Marvin. Tak tahan dengan situasi itu, Marvin Jr. bangun dan mengarahkan bapanya untuk keluar daripada biliknya, namun tidak diendahkan bapanya.

Marvin Jr. dilaporkan menolak bapanya keluar dari biliknya, dan menendang serta menumbuk bapanya. Namun ia dileraikan oleh ibunya. Beberapa minit kemudian, Marvin Sr. kembali ke bilik anaknya bersama pistol yang dibeli oleh Marvin Jr. untuknya. Pistol tersebut diacukan ke arah Marvin Jr. dan satu das tembakan dilepaskan tepat mengenai jantung Marvin Jr.

Marvin yang terjatuh akibat tembakan pertama, didekati bapanya, yang kemudian menembak sekali lagi dari jarak dekat.

Christinna Grimmie adalah penyanyi yang popular melalui rancangan realiti TV The Voice di mana beliau mendapat tempat ketiga. Pada 10 Jun 2016, beliau telah ditembak ketika sesi tandatangan bersama peminat selepas persembahannya di The Plaza Live, Orlando.

Pelaku tembakan ini Kevin Loibl, 27, melepaskan 4 das tembakan dari jarak dekat mengenai Christinna. Kevin kemudiannya berjaya dijatuhkan oleh abang Christinna, namun terlepas, sebelum menembak dirinya sendiri. Christinna dikejarkan ke Pusat Perubatan Orlando dalam keadaan kritikal sebelum diumumkan mati.

Pihak Polis Orlando memberitahu Kevin datang ke konsert tersebut bersama 2 pistol dan peluru tambahan dan juga sebilah pisau. Beliau sememangnya mempunyai niat untuk membunuh. Motif pembunuhan tidak dapat dipastikan namun Kevin dikatakan meminati Christinna secara keterlaluan dan sanggup untuk menurunkan berat badan dan melakukan pembedahan mata supaya kelihatan lebih menarik.

Rindu serindu rindunya. Lagu yang menjadi siulan satu ketika dahulu. Ia merupakan lagu popular dari kumpulan Spoon nyayian Along atau nama sebenarnya Sabi'ul Malik. Namun, ketika peminat sedang menantikan album seterusnya, pada 25 Disember 1999, mereka dikejutkan dengan berita kehilangan penyanyi popular ini.

Proses pencarian penyanyi yang ketika itu berusia 20 tahun segera dijalankan oleh pihak polis. 11 hari kemudian iaitu pada 6 Januari 2000, pihak polis telah menemukan rangka manusia yang dipercayai milik Along yang terikat dalam guni di lereng bukit di Kilometer 28 Jalan Kuala Klawang-Genting Peras, Jelebu.

Sehari kemudian, seorang pegawai polis berpangkat Lans Koperal, Mohamed Ya'cob telah ditahan kerana disyaki terbabit dalam pembunuhan tersebut. Mohamed Ya'cob dihadapkan ke Mahkamah Tinggi Seremban dan dijatuhkan hukuman mati kerana didapati bersalah.


5 Lapangan Terbang Paling Sibuk di Dunia Berdasarkan Jumlah Penumpang

Lapangan terbang memudahkan perhubungan manusia untuk bergerak dari satu destinasi ke destinasi yang jauh. Di Malaysia, kita mempunyai berpuluh lapangan terbang domestik yang memudahkan perjalanan dari bandar ke bandar dalam Malaysia. Kita juga mempunyai beberapa lapangan terbang antarabangsa antaranya Lapangan Terbang Antarabangsa Kuala Lumpur (KLIA) dan Lapangan Terbang Antarabangsa Kota Kinabalu.

Kali ini, iluminasi ingin berkongsi senarai 5 lapangan terbang paling sibuk di dunia. Untuk makluman para pembaca, kesibukan sesebuah lapangan terbang itu diukur berdasarkan jumlah penumpang yang menggunakan lapangan terbang tersebut dalam masa setahun. Data jumlah penumpang bagi tahun 2016 digunakan dalam artikel ini.

Lapangan Terbang Antarabangsa Tokyo menduduki tangga ke 5 dengan jumlah 79 juta penumpang dicatatkan pada tahun 2016. Lapangan terbang ini juga dikenali sebagai Lapangan Terbang Haneda dan Lapangan Terbang Tokyo Haneda.

Ianya mempunyai 3 buah terminal di mana terminal-terminal ini dihubungkan melalui perkhidmatan bas ekspres. Lapangan terbang ini menjadi hab utama beberapa syarikat penerbangan yang berasal dari Jepun antaranya Japan Airlines, All Nippon Airways, Skymark Airlines, Air Do, Solaseed Air dan StarFlyer.

Pada tahun 2016, lapangan terbang ini mencatatkan 80 juta penumpang, peningkatan sebanyak 8% daripada tahun sebelumnya. Ianya menjadi laluan utama dari dan ke Eropah, Asia, Amerika Latin dan Oceania.

Lapangan terbang ini juga menjadi hab utama bagi beberapa syarikat penerbangan antaranya Alaska Airlines, American Airlines, Delta Air Lines dan United Airlines. Terdapat 9 buah terminal dimana terminal-terminal ini dihubungkan melalui perkhidmatan bas ekspres.

Lapangan terbang ini menduduki tanga ke 3 dalam senarai lapangan terbang paling sibuk di dunia. Ianya terletak di Garhoud, Dubai dan menctatkan 84 juta penumpang pada tahun 2016. Dari segi jumlah kargo pula, tahun 2015 menyaksikan lapangan terbang ini menduduki tangga ke 6 bagi lapangan terbang paling sibuk untuk penerbangan kargo.

Lapangan terbang ini mempunyai 3 buah terminal, dengan keluasan keseluruhannya adalah seluasa 2,900 hektar. Ianya merupakan hab utama bagi syarikat penerbangan Emirates. Dari segi ekonomi pula, lapangan terbang ini merupakan penyumbang besar dengan menawarkan 90,000 peluang pekerjaan, yakni kira-kira 21% peluang pekerjaan di Dubai.

Lapangan Terbang Antarabangsa Beijing terletak di ibu negara China iaitu Beijing. Sepanjang tahun 2016 sahaja, ianya mencatatkan jumlah penumpang seramai 94 juta orang.

Lapangan terbang ini dibuka pada tahun 1958 dan merupakan hab utama bagi syarikat penerbangan China Airlines. Ianya mempunyai 3 buah terminal dan luas keseluruhan lapangan terbang ini adalah 1480 hektar.

Pada tahun 2016 sahaja, kira-kira 104 juta penumpang menggunakan kapal terbang ini. Ianya mempunyai keluasa seluasa 4700 hektar dan terletak di Atlanta, Georgia. Secara keseluruhanya, ia mempunyai 207 pintu bagi penerbang domestik dan antarabangsa.

Lapangan terbang ini mengungguli tangga teratas lapangan terbang paling sibuk di dunia sejak tahun 1998. Penerbangan domestik antara bandar-bandar di Amerika Syarikat merupakan penyumbang besar kepada jumlah penumpang yang ramai ini. Lapangan terbang ini menjadi hab utama bagi syarikat penerbangan Delta Airlines.

Bagi tahun 2016, KLIA mencatatkan jumlah penumpang sebanyak 52 juta orang, penurunan 1% berbanding tahun sebelumnya.


7 Air Terjun Paling Tinggi Di Dunia

Air terjun adalah salah satu tempat tarikan pelancong yang paling popular di dunia. Tak kisahlah sama anda kanak-kanak, remaja, malah orang dewasa sekalipun, semuanya amat menyukai air terjun.

Selain dapat bermandi manda, ia menjadi tempat bergambar yang sangat menarik. Di Malaysia, air terjun tertinggi terletak di Hutan Lipur Chemerong, Terengganu dengan ketinggian 305 meter, yang juga merupakan yang tertinggi di Asia Tenggara.

iluminasi.com ingin berkongsi 7 air terjun paling tinggi di dunia.

Balaifossen adalah air terjun ke-7 tertinggi di dunia, dan ke-2 tertinggi di Eropah. Terletak di Hordaland Norway, air terjun ini mempunyai ketinggian 850 meter, iaitu hampir 2 kali ganda ketinggian Menara Berkembar KLCC.

Juga terletak di Norway iaitu di perkampungan Sunndalsøra, daerah Møre og Romsdal, Vinnufossen merupakan air terjun paling tinggi di Norway dan Eropah, serta berada di kedudukan ke-6 di dunia.

Air terjun yang berketinggian 860 meter ini adalah sebahagian daripada Sungai Vinnu yang mengalir dari Gunung Vinnufjellet dan berasal dari glasier Vinnufonna. Air terjun adalah sebahagian dari sungai Vinnu yang mengalir dari gunung Vinnufjellet dan ia diberi makan dari glasier Vinnufonna.

Terletak di wilayah Amazonas iaitu di Peru, Catarata Yumbilla adalah air terjun ke-3 tertinggi di Amerika, dan ke-5 tertinggi di dunia. Ia berketinggian 896 meter, 66 meter lebih tinggi daripada bangunan tertinggi di dunia iaitu Burj Khalifa.

Walaupun ia sangat menakjubkan kerana ketinggiannya, namun jumlah air yang mengalir jatuh ke bawah tidaklah begitu besar.

Dengan ketinggian 900 meter, air terjun Olo'upena yang terletak di timur laut Pantai Molokai di Hawaii adalah air terjun ke-4 tertinggi di dunia.

Air terjun ini terbentuk dalam aliran pendek dan bermusim. Ia mengalir dan jatuh di pinggir salah satu tebing tertinggi di dunia, di antara Lembah Pelekunu dan Lembah Wailau.

Walaupun tanpa saliran yang besar, air terjun Tres Hermanas adalah air terjun ke-3 tertinggi di dunia. Ia terletak di Taman Negara Otishi di wilayah Junin, Peru dengan ketinggian 914 meter.

Ia merupakan air terjun bertingkat, dengan 3 bahagian dan dikelilingi oleh hutan gunung.

Di kedudukan ke-2 air terjun tertinggi di dunia adalah air terjun Tugela yang terletak di Drakensberg (Gunung Naga) di Taman Negara Royal Natal, Afrika Selatan. Ia mudah untuk dilihat selepas hujan lebat daripada jalan besar hinggalah ke dalam taman.

Dan air terjun paling tinggi di dunia, jatuh kepada Air Terjun Angel yang terletak di bumi Amerika Selatan, Venezuela. Ia juga adalah air terjun paling tinggi dunia yang tak pernah diganggu oleh manusia.

Air terjun dengan ketinggian 979 meter ini mengalir jatuh ke tebing Gunung Auyantepui di Taman Negara Canaima di negeri Bolivar.


Tunafoto? Swafoto? - 8 Perkataan Bahasa Melayu Yang Patut Kita Amalkan Hari-Hari di Malaysia

Perkataan 'Tunafoto' tiba-tiba meletup selepas Dewan Bahasa dan Pustaka mengumumkan penggunaanya. Ramai mentertawakan tindakan pengenalan perkataan baru itu sedangkan hakikatnya perkataan 'tuna' sebenarnya memang sudah lama termaktub sebagai perkataan yang membawa maksud 'mencacatkan.'

Bahasa Melayu merupakan bahasa yang cantik dan sebenarnya tidak mengelirukan jika difahami penggunaan sebenarnya. Namun memang diakui ada banyak perkataan yang perlu kita pelajari terlebih dahulu yang berkemungkinan bunyinya janggal kerana kita jarang atau mungkin juga tidak pernah mengamalkannya.

Berikut adalah 8 perkataan Bahasa Melayu yang sepatutnya kita gunakan sebagai ganti kepada perkataan-perkataan cedok yang kerap kita amalkan selama ini.

Jika kita lihat perkataan 'tuna'; kita akan dapati maksud perkataan itu bukan sekadar membawa maksud untuk merujuk kepada nama ikan tuna, malahan sebagai perkataan yang merujuk kepada kecacatan, kecelaan atau sesuatu yang tidak menyenangkan. Oleh kerana itu tuna+foto membawa maksud gambar yang mempunyai kecacatan atau kecelaan yang tidak disengajakan.

Selalu benar kita gunakan 'dia role model aku!' dalam ayat, jadi apa kata kita beralih kepada menggunakan suri teladan sebagai pengganti. Selain bunyinya yang jauh lebih lembut, suri itu sendiri sebenarnya membawa maksud seseorang yang patut dicontohi.

"Bro! Boleh tak kau turunkan 'bunting' yang kau gantung semalam?" Selesa benar kita menggunakan 'bunting' untuk merujuk kepada papan tanda yang digantung sedangkan sudah ada perkataan gegantung tersedia untuk kita gunakan. Perkataan 'bunting' juga boleh mengelirukan kita kerana ia mungkin bermaksud seseorang itu sedang mengandung ataupun daerah Banting di Selangor.

Selepas tamat saja apa-apa acara, kita pun mulalah nak buat perbincangan post-mortem. Geli kan sebenarnya bila kita sebut tu? Gunakanlah perkataan pascanilai selepas ini. Kita dah kerap gunakan perkataan pasca dan kita dah ada bandar bernama Nilai, jadi pascanilai sepatutnya tidak lagi asing untuk digunakan.

Setiap tahun bila nak masuk 1 Januari atau 31 Ogos, kita akan countdown. Countdown ini dah jadi sinonim benarlah dengan kita sehinggakan bila ditanya apa dia ganti perkataan countdown, ramai yang akan terpinga-pinga dan kata 'kira turun' atau 'kira bawah.' Amat jelas melalui kamus DBP, kira detik merujuk kepada pengiraan masa secara terbalikbagi menentukan detik permulaan pelancaran atau permulaan.

Mungkin ramai yang dah biasa gunakan istilah ini dalam kehidupan seharian mereka apabila menceritakan tentang bilik untuk Adik Bongsu mereka seperti "pergilah tidur dalam bilik Acu." Namun bilik acu juga merujuk kepada bilik persalinan untuk mencuba pakaian atau 'fitting room' yang kerap digunakan oleh masyarakat kita.

"Jom bercuti. Kita sewa resort mana-mana, mesti best!" merupakan ayat yang pasti kerap kita gunakan jika kita ingin merujuk kepada rumah-rumah sewa yang kerap disediakan di tepi kawasan peranginan untuk bercuti. Perkataan 'resort' itu sendiri sebenarnya mengelirukan kerana boleh merujuk kepada rumah sewa peranginan ataupun usaha seseorang dalam sesuatu tindakan, contohnya 'my last resort.' Gunakan persantaian. Senang.

"Ajar aku pick-up line yang sedap-sedap untuk pancing gadis." Perkataan pick-up line itu sendiri membawa maksud lokasi di mana sesuatu itu diambil atau lebih teruk lagi, sebagai satu bentuk maksud menghina kerana menyamakan wanita sebagai satu produk yang boleh dikutip-kutip sebegitu saja. Lelaki, amalkanlah penggunaan kata pikat. Bunyinya lembut, dengarnya pun enak dan golongan wanita pun tidaklah diletak dalam satu situasi objektifikasi.


Kegunaan Sampah Dan Sisa Najis Makhluk Yang Ramai Tak Tahu

Setiap kali sampah dikutip dari tong hijau di hadapan rumah, semua tidak tahu apa yang terjadi dengan sampah tersebut. Ramai yang menganggap sampah dan najis sebagai bahan yang membawa keburukan kepada manusia namun hanya segelintir yang mengetahui tentang faedah bahan buangan ini kepada kita.

Najis dan sampah dalam kuantiti yang tinggi akan membawa keburukan kepada kita jika tidak diproses dengan sebaiknya. Bahan buangan ini akan dikumpul di satu kawasan yang selalu dikenali sebagai kawasan pelupusan sampah. Pencemaran banyak berlaku daripada buangan bahan-bahan ini terutamanya di kawasan sungai.

Sampah yang dikutip boleh ditukarkan kepada bahan bakar bagi kenderaan-kenderaan sebagai satu alternatif daripada minyak yang dicari gali. Proses yang dipanggil "gasification ini akan menukarkan sampah kepada syngasiaitu gabungan gas hidrogen dan karbon monosikda.

Sampah-sampah ini akan dimasukkan ke dalam satu teknologi yang dikenali sebagai "arka plasma" untuk memecahkan bahan organik kepada syngas itu. Proses ini memerlukan suhu yang tinggi dan kawasan yang mempunyai kekurangan oksigen. Jadi, proses ini boleh dilakukan di kawasan-kawasan yang berjauhan daripada pokok-pokok dan hutan.

Ini adalah satu kelebihan kepada kita yang patut kita manfaatkan. Syngas ini boleh dimanfaatkan dengan beberapa cara bergantung kepada permintaan oleh syarikat-syarikat pengeluar dan orang ramai. Kelebihan syngas ialah:

Syngas ini boleh ditukarkan kepada gasolin dan ethanol. Kedua-dua bahan ini banyak digunakan sebagai bahan bakar dalam engin kenderaan yang kita gunakan seharian. Bayangkan betapa hebatnya sebenarnya sampah ini jika kita bijak memanfaatkan.

Selain daripada mendapat bahan bakar, pencemaran khususnya pencemaran air dan udara juga boleh dielakkan kerana sungai-sungai kita tidak lagi dipenuhi dengan sampah dan sampah-sampah ini juga tidak akan dibakar dengan sewenang-wenangnya yang akan menghasilkan gas toksik.

Syngasini boleh dibakar dalam turbin gas di mana pembakaran ini akan menggerakkan turbin gas. Turbin gas yang bergerak ini akan menghasilkan tenaga kinetik sekali gus tenaga kinetik ini akan ditukarkan kepada tenaga elektrik yang kita guna seharian.

Kelebihan syngas ini memang tidak dapat dinafikan tetapi disebabkan faktor ekonomi dan sebagainya, proses gasification ini masih lagi tidak dikomersialkan di kebanyakan buah negara. Terdapat negara yang mengamalkan proses ini dan ada juga negara yang mengimport sampah daripada negara lain hanya untuk mendapatkan syngas ini seperti negara Sweden.

Sampah-sampah ini hanya bermanfaatkan kerana bahan organiknya sahaja jadi jika bahan seperti plastik, botol dan tin tidak akan memberi manfaat kerana bahan-bahan ini tidak akan menghasilkan syngas.

Jadi sebaiknya jika kita mengitar semula bahan plastik, botol dan tin kerana kerajaan tidak perlu menghabiskan wang untuk mengasingkan bahan ini daripada sampah organik. Proses pengasingan sampah memerlukan kos yang tinggi jadi kita sebaiknya menjadi pengguna yang bijak untuk mengasingkan dengan melakukan kitar semula.

Selain sampah, najis manusia dan haiwan juga bermanfaat kepada kita sendiri jika kita bijak memanfaatkannya. Najis manusia seperti air kencing dan tahi mempunyai kandungan urea yang tinggi. Urea yang mempunyai formula kimia CO(NH2)2 kaya dengan kandungan unsur nitrogen.

Najis-najis yang kita ketahui seperti najis haiwan kaya dengan ion-ion yang berunsurkan ion nitrogen seperti NO3- NO2- dan NH4+. Ion yang berunsurkan nitrogen ini sangat baik untuk tumbuh-tumbuhan kerana ion ini merupakan sumber nutrien untuk pokok-pokok melakukan proses fotosintesis.

Baja yang dibuat daripada tahi lembu dan binatang lain ialah baja organik jadi ia tidak akan memberi kesan kepada manusia jika hendak dibandingkan dengan baja sintetik. Terdapat satu mesin atau alat baru dicipta yang menukarkan sisa makanan anda terus kepada baja dengan hanya memasukkan sisa tersebut ke dalam mesin itu.

Kesimpulannya, jadilah pengguna yang bijak dengan mengitar semulakan sampah-sampah agar kita sendiri mendapat manfaatnya.


Ini sebenarnya yang berlaku disebalik video viral Vladimir Putin ketawa tentang babi

Penulisan ini ditulis Dr. Kamarul Ariffin , seorang doktor perubatan di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Saya rasa ada ralat dengan laporan Astro AWANI berkenaan dengan kenyataan Menteri Agrikultur Rusia, Alexander Tkachev, yang melibatkan Indonesia dan khinzir.

"Menurut laporan portal berita Al-Arabiya pada Ahad, hal tersebut berlaku apabila Tkachev mencadangkan untuk meningkatkan industri eksport daging dengan menjadikan negara Jerman sebagai contoh di mana daging bagi telah dieksport ke beberapa negara seperti China, Jepun dan Indonesia.

Putin yang pada mulanya tersenyum dan menjelaskan Indonesia merupakan negara Islam, di mana penduduknya rata-rata tidak memakan babi "Tetapi jika kita eksport, rakyat Indonesia akhirnya akan makan babi", Tkacev mencelah, menyangkal kata-kata Putin.

Namun, Putin berkata ‘ Tidak, mereka tidak makan babi’ lalu beliau menekup muka dengan kedua belah tangannya akibat tidak mampu menahan ketawa. "

Saya ni tidaklah fasih berbahasa Rusia, tapi berbekalkan pengalaman menetap di negara berbahasa Rusia selama 7 tahun, di dalam video itu saya tidak dengar pula Tkachev tuturkan ayat "Tetapi jika kita eksport, rakyat Indonesia akhirnya akan makan babi".

Sebaliknya, berdasarkan audio dari video itu, setelah ditegur oleh Putin, Tkachev jawab —"Baiklah... Korea Selatan."

Tkachev akui kesilapannya dan menggantikan Indonesia dengan Korea Selatan. Kemudian beliau sambung semula pembentangan beliau.

Lalu menteri seorang lagi di sebelahnya memberi komen yang tidak dapat didengari melalui video kerana terlalu perlahan suaranya. Setelah itu Tkachev memberi respon kepada komen itu.

Setelah itu Putin menekup mulut dan tergelak. Tak pasti Putin ketawa kerana komen menteri satu lagi itu, atau dengan respon Tkachev.

1. Benarkah apa yang dilaporkan oleh Al-Arabiya? Kerana daripada video itu, memang tak dengar Tkachev ujarkan rakyat Indonesia akan makan khinzir jika Rusia eksport daging haiwan itu ke sana.

2. Setelah saya semak laman Al-Arabiya, ternyata laporan mereka sedikit berlainan dari apa yang ditulis Astro Awani. Ini laporan Al-Arabiya :

Putin then smiled and clarified to Tkachev that Indonesia is a Muslim country hence its people do not eat pork, to which the minister replied “they will.” Putin then said: “No, they will not.” Putin then burst into laughter and Tkachev then smiled and clarified that he meant South Korea and not Indonesia.

Al-Arabiya cuma tulis "they will", tapi Astro Awani terjemah jadi ayat yang panjang.

Astro Awani lapor - "Tetapi jika kita eksport, rakyat Indonesia akhirnya akan makan babi".

Macam permainan "telefon rosak". Apabila maklumat meniti dari satu penyampai ke penyampai yang lain, mesejnya berubah.

Nota: Jika ada video lain yang mana boleh dengar apa yang menteri seorang lagi tu cakap, beri pada saya. Ia bakal beri pencerahan tentang apa perbualan yang sebenarnya.


Apabila Jurutera Buat Buku : 5 Buku Pop-Up Paling Mengkagumkan Setakat Ini

Bestpopupbooks merupakan sebuah laman web yang mengarkibkan serta mengulas penerbitan-penerbitan satu genre buku yang lebih dikenali sebagai buku pop-up.

Buku pop-up adalah satu bentuk penerbitan yang boleh dikata sangat kreatif kerana untuk menerbitkan satu buku pop-up memerlukan rekaan dan kreativiti yang sangat tinggi. Buku pop-up walaupun harganya agak mahal kerana rekaan dan penerbitannya memerlukan banyak kerja tangan secara manual oleh orang yang mahir, namun berbaloi semua usaha jika karya yang terhasil mampu membuat pembaca, khasnya kanak-kanak teruja.

Berikut adalah 5 buku pop-up terbaik yang pernah dibincangkan melalui laman web Bestpopupbooks setakat ini. Jom kita cuci mata.

Buku bertemakan filem animasi popular, Frozen ini mempunyai 20 muka surat yang mempunyai pop-up mengkagumkan yang diambil daripada filem tersebut direka oleh seorang Jurutera Kertas dan artis bernama Matthew Reinhart. Kejuruteraan kertas yang digunakan menghasilkan objek 3 dimensi yang apabila dilipat, menghasilkan lipatan yang kemas dan apabila dibuka, mempunyai visual yang cukup kompleks.

Dari rekaan luarnya yang cantik, menampilkan hampir kesemua puter-puteri Disney yang popular menerusi kartun animasi masing-masing, buku ini juga adalah ciptaan jurutera kertas Matthew Reinhart. Mempunyai 25 adegan pop up dalam keseluruhan buku, rekaan yang terhasil seolah hidup dengan perubahan Cinderella daripada gadis comot kepada Puteri jelita sebagai salah satu adegan terbaik buku ini. Tak lupa juga menara Repunzel yang apabila dibuka, tingginya betul-betul akan mengejutkan kita.

Jika anda salah seorang peminat siri Walking Dead atau peminat buku pop-up yang lebih suka kepada elemen seram, buku ini khas untuk anda. Memaparkan ilustrasi menakutkan seperti yang terkandung dalam siri televisyen popular itu, buku ini adalah antara buku terbesar dalam koleksi Bestpopupbooks. Mempunyai banyak elemen kompleks hasil rekaan dua orang jurutera kertas bernama Becca Zerkin dan David Hawcock serta ilustrasi cantik (!!) oleh Sally Elizabeth Jackson, peminat genre seram perlu memiliki koleksi ini kerana persembahannya cukup menakutkan.

Walaupun filem Transformers The Last Knight merupakan sebuah filem yang cukup mengecewakan, buku ini merupakan karya yang perlu dimiliki oleh semua peminat Transformers. Dengan lebih 35 adegan pop-up menampilkan watak-watak utama Transformers serta kualiti ilustrasi yang cukup halus, koleksi ini patut menjadi kebanggaan seorang pengumpul susah mati Transformers.

Apa yang membuatkan buku ini dianggap sebagai buku terbaik bagi genre pop up ini, adalah kerana buku ini adalah sebuah buku cerita yang mengilustrasikan semula kisah klasik Alice in Wonderland dalam bentuk yang lebih segar. Kita sendiri sebagai pembaca dapat melihat betapa luasnya dunia yang Alice terokai dalam pengembaraannya. Ilustrasi dan kejuruteraan buku ini dihasilkan oleh seorang artis jurutera bernama Robert Sabuda dan dia mengekalkan penggunaan visual yang mirip dengan ilustrasi lama lukisan John Tenniel, yang terkenal sebagai illustrator pertama kisah tulisan Lewis Carroll ini.


9 Model Kereta Paling Jimat Minyak di Malaysia

Antara kriteria penting untuk dinilai apabila membeli sebuah kereta ialah penjimatan minyak, lebih-lebih lagi dalam situasi harga minyak tak menentu serta bebanan sara hidup zaman kini. Oleh itu, kami senaraikan beberapa jenis kereta yang tergolong dalam kategori efisyen dalam pembakaran minyak sebagai rujukan buat anda yang ingin membeli kereta baru. Namun, senarai ini hanya bagi model kereta yang menggunakan bahan api petrol sahaja, tidak termasuk teknologi hibrid.

Proton Iriz merupakan hatch segmen B yang ditawarkan dalam 8 variasi serta 4 tahap trim dengan dua enjin buatan khas dan pilihan transmisi. Tahap kemasukan yang disedut secara semulajadi pada enjin 4 silinder 1.3 liter model ini mengeluarkan tork sederhana 94hp and 120Nm. Anjakan yang lebih tinggi pada enjin 1.6 liter menghasilkan 107hp pada 5,750rpm dan 150Nm pada 4,000rpm. Kedua-dua enjin tersebut terdapat dalam dua pilihan iaitu transmisi manual 5 kelajuan atau transmisi yang berubah secara berterusan.

Volkswagen Polo Sedan menggunakan enjin MPI 16 injap 1.6L 105PS suntikan petrol. Enjin petrol 4-silinder memberikan tork 105PS and 153Nm, beserta transmisi automatik 6 kelajuan dengan Tiptronic.

Dari segi prestasi, Peugeot 208 PureTech mempunyai enjin PureTech 1,199cc, 3 silinder turbocharged 1.2 L disambungkan dengan Aisin transmisi automatik 6 kelajuan dengan teknologi quickshift. Kuasa maksimum model ini ialah 110 hp @ 5,500 rpm, manakala tork maksimum pula ialah 205 Nm @ 1,500 rpm. Keluaran kuasa untuk enjin PureTech ini adalah pada kadar 110 hp dan 205 Nm dengan tork maksimum dari serendah 1,500 rpm.

Peugeot mendakwa dengan teknologi "auto start/stop" PureTech, penggunaan minyak model ini ialah 4.5 liter per 100 km. Secara teorinya, ia mampu bergerak sejauh 1,190 km sebelum perlu mengisi minyak.

Myvi 1.3 menggunakan enjin berteknologi DOHC 16 injap, serta secara semula jadi disedut dengan pemasaan injap yang berubah-ubah. Ia berkapasiti 1,298 cc dengan kuasa kuda 90 hp pada 6,000 rpm, manakala tork 117 Nm pada 4,400 rpm. Penjimatan minyak model ini pula ialah 6.0 liter per 100 km.

Model ini menggunakan enjin 16 injap SOHC, sedutan semulajadi dengan pemasaan injap yang berubah-ubah serta berkapasiti 1,497 cc. Kuasa kudanya ialah 118 hp pada 6,600 rpm, serta tork 145 Nm pada 4,600 rpm. Dari segi prestasi dan kecekapan pula, Honda City 2016 boleh mencapai kelajuan 0-100 km/j dalam masa 10.5 saat. Kelajuan maksimumnya pula ialah 190 km/j.

Model Hyundai i10 didatangi dengan enjin 1.25 Kappa yang diproses semula bersama CVVT. Kuasanya juga ditingkatkan antara 9 ke 86 hp, dengan tork 119.7 Nm. Ia mampu memecut sehingga 100 km/j. Pada masa akan datang, ia dikatakan boleh mencapai kelajuan maksimum yang terhad secara elektronik iaitu 160 km/j. Tetapi, enjin model ini lebih ekonomi dan cekap berbanding model terdahulu iaitu Hyundai Atos. Penggunaan minyaknya ialah 5.3 liter per 100km dan menyimpan petrol dalam tangki 35 liter.

Mitsubishi Attrage dikuasai oleh enjin 1.2 liter 3 silinder 3A92 seperti model Mirage. Namun, enjin MIVEC menjadikan 80 PS and tork 106 Nm serta perubahan dari segi keberkesanan minyak. Penggunaan minyak model ini ialah 21 km/l. Terdapat dua pilihan iaitu  manual 5 kelajuan dan transmisi INVECS-III yang berubah-ubah secara berterusan.

Mitsubishi Mirage adalah kereta jenis hatchback dikuasai oleh enjin 1.2L 3 silinder 3A92 yang baru dengan MIVEC. Unit 3 pot DOHC menjadikan 78 PS (6,000 rpm) dan tork 100 Nm (4,000 rpm). Ternyata, keringanan model ini memberikan kelebihan penggunaan minyak iaitu 21 km/l, diukur dalam New European Driving Cycle (NEDC). Ianya hampir sama dengan kemampuan sebuah kereta kompak hibrid.

Menduduki carta teratas ialah Perodua Axia, kereta kompak 5 pintu yang dihasilkan sebagai pengganti kepada model Viva. Merupakan model Perodua yang ke-10 dan Kenderaan Cekap Tenaga (EEV) pertama tempatan, ia menawarkan enjin petrol iaitu 998cc 12 injap DOHC 1KR-DE2 l3 yang diperoleh daripada Toyota dan Daihatsu dan direka semula oleh Perodua. Enjin 1.0 liter baru menawarkan 66 hp (49 kW) pada 6,000 rpm, dan tork 90 Nm (66 lb ft) pada 3,600 rpm.

Axia mempunyai enjin 1.0 liter tunggal, serta boleh didapati dalam dua pilihan iaitu transmisi manual 5 kelajuan dan transmisi automatik 4 kelajuan. Axia didakwa mampu mencapai sehingga 21.6 km/l untuk manual dan 20.1 km/l untuk automatik semasa dalam 'ECO Mode'.


Tips Untuk Pelajar PT3 Yang Akan Naik Ke Tingkatan 4

Disebabkan peperiksaan PT3 sudah tamat, hari ini penulis ingin berkongsi beberapa tips untuk pelajar-pelajar PT3 yang akan meningkat ke tingkatan 4. Perubahan antara tingkatan 3 dan 4 adalah sangat drastik kerana zaman peralihan ini menjadi titik tanda kejayaan bagi peperiksaan SPM.

Untuk ibu bapa dan pelajar-pelajar, boleh berkongsi maklumat ini bagi memudahkan proses pembelajaran ketika meningkat ke tingkatan 4 sekali gus mampu berjaya dalam peperiksaan SPM. Penulis sempat menemubual pelajar cemerlang SPM yang hanya mahu dikenali sebagai Luqman untuk mendapatkan tips-tips ini

Sebelum penulis berkongsi tips-tips ini, mari kita kenali sedikit latar belakang tentang pelajar cemerlang ini untuk melihat bagaimana kejayaan ini boleh dikecapi.

Pelajar ini menamatkan zaman persekolahan dengan keputusan cemerlang 9A daripada 9 subjek  dalam peperiksaan SPM. Kejayaan untuk memperolehi keputusan ini bukanlah sesuatu perkara mudah kerana kejayaan memerlukan usaha tanpa putus asa disertakan dengan doa oleh ibu bapa dan guru-guru.

Sementara menunggu keputusan SPM dan kemasukkan ke universiti, lelaki tersebut mengambil keputusan untuk mengajar subjek kritikal terutama kimia untuk pelajar-pelajar tingkatan 5. Perkongsian ilmu ini dibuat untuk memantapkan asas pelajar-pelajar dan banyak respons baik yang diberikan oleh pelajar.

Dia percaya yang jika kita membantu orang lain, kita pasti akan dibantu semula oleh Tuhan. Keputusan ini diambil kerana banyak masa terluang yang perlu diisi olehnya selain mencari wang persediaan ke universiti.

Semua orang mampu untuk mencapai kejayaan tetapi bergantung kepada usaha yang diletakkan dalam setiap proses pembelajaran. Mari kita lihat apa tips-tips untuk pelajar-pelajar PT3 yang tak lama lagi akan sambung ke tingkatan 4.

Sementara menunggu keputusan PT3 yang akan dikeluarkan tak lama lagi, ada yang mempunyai hasrat untuk sambung belajar ke sekolah SBP dan MRSM. Adalah sangat digalakkan untuk mengambil sekolah SBP dan MRSM sebagai alternatif untuk sambung ke tingkatan 4.

Sekolah-sekolah ini perlu diselidik terlebih dahulu atas faktor kecemerlangan, jarak antara kampung halaman dan sekolah dan sebagainya. Lebih mudah jika sewaktu hendak memohon ke sekolah-sekolah ini, sedikit sebanyak pelajar-pelajar dapat menjangkakan bagaimana keadaan di sekolah tersebut.

Selain SBP dan MRSM, pemilihan sekolah juga penting kerana aliran yang ditawarkan berbeza mengikut sekolah. Ada sekolah yang banyak menawarkan aliran sains tulen tetapi kurang aliran sastera dan sebaliknya. Ada juga sekolah yang menawarkan aliran sains fizikal untuk pelajar meminati kejuruteraan seperti Sekolah Teknik.

Berdasarkan temubual penulis, walaupun sesudah meningkat ke tingkatan 4, ramai yang masih belum tahu aliran yang mereka ingin ceburi. Sepanjang cuti sebelum masuk ke sekolah semula, pelajar-pelajar boleh membuat kajian tentang jenis-jenis aliran yang ditawarkan.

Pelajar-pelajar tingkatan 4 dan SPM diwajibkan mengambil 5-6 subjek teras iaitu Bahasa Melayu, Bahasa Inggeris, Matematik, Sejarah, Pendidikan Islam/Moral dan Sains. Subjek elektif bergantung kepada aliran diambil dan berbeza mengikut sekolah.

1. Aliran Sains Tulen: (Matematik Tambahan, Fizik, Kimia dan Biologi)

2. Aliran Sains Fizikal: (Matematik Tambahan, Fizik, Kimia, Lukisan Kejuruteraan dan Teknologi Kejuruteraan)

Aliran Sains Tulen dan Fizikal tidak diwajibkan untuk mengambil subjek Sains. Subjek yang disenaraikan ini hanya secara am kerana subjek yang akan diambil bergantung kepada sekolah masing-masing.

Terdapat juga subjek tambahan yang disediakan seperti ICT, Tassawur Islam dan sebagainya. Buat sekolah agama ada sedikit perbezaan kerana subjek Pendidikan Islam akan diganti dengan pecahan subjek agama yang lain.

Aliran yang bakal diambil adalah sangat penting kerana ia akan menentukan masa depan pelajar-pelajar SPM. Aliran akan menentukan kursus ijazah yang layak disambung oleh pelajar-pelajar lepasan SPM.

Dengan era yang berkembang luas, terdapat pelbagai jenis kerjaya dan pekerjaan yang ditawarkan kepada pemegang ijazah. Ada pelajar-pelajar yang sudah mempunyai cita-cita sejak dari kecil tetapi berdasarkan temubual penulis, masih ramai yang tidak tahu kerjaya atau kursus yang diminati mereka.

Untuk pelajar PT3, sangat digalakkan buat mereka untuk mengkaji sedikit sebanyak pilihan kerjaya yang mereka minat kerana ini akan membantu mereka untuk membuat pilihan aliran ketika di tingkatan 4.

Jika mahu menjadi akauntan, aliran sastera sangat digalakkan. Jika mahu menjadi doktor, sains tulen akan melengkapkan mereka dengan ilmu untuk menyambung pelajaran dalam bidang kesihatan. Pihak kaunseling sekolah boleh membantu pelajar untuk membuat pilihan dalam pemilihan kerjaya.

Ramai yang mengambil ringan tentang pemilihan kerjaya ini kerana menganggap ia pilihan boleh dibuat pada masa hadapan tetapi berdasarkan temu bual penulis, ramai pelajar lepasan SPM tidak tahu kursus diploma/ijazah yang mereka ingin memohon kerana masih tidak tahu minat mereka sendiri.

Jangan risau, pemilihan kerjaya ini boleh berubah sepanjang tahun SPM dan tingkatan 4. Luqman memaklumkan kepada penulis agar menyarankan pelajar untuk membuat kajian kerana ia akan membantu pelajar-pelajar jika sudah mengetahui apa minat mereka. Bukan doktor dan jurutera sahaja yang akan berjaya, banyak lagi kursus boleh dipilih.

Jika pelajar-pelajar sudah mengetahui aliran dan kerjaya yang ingin diceburi, sudah tiba masa untuk merealisasikan cita-cita yang ada dalam diri. PT3 dan SPM adalah zaman peralihan yang sangat drastik kerana perubahan ini boleh dilihat berdasarkan tahap dan teknik pembelajaran itu sendiri.

Untuk tingkatan 4, kaedah dan teknik pembelajarannya adalah sangat berbeza kerana bukan semua bahan belajar akan diberi oleh guru seperti zaman PT3. Pelajar-pelajar perlu membuat kajian sendiri selain membuat bacaan tambahan berdasarkan topik yang mereka belajar.

Kaedah "spoon feed" atau suapan oleh guru ini tidak lagi digunakan pada zaman SPM. Guru-guru akan mengharapkan pelajar-pelajar untuk berdikari dalam kebanyakkan proses pelajaran. Tahap kematangan pelajar tingkatan 3 dan 4 juga sangat berbeza.

Semua ilmu tingkatan 3 patut dikukuhkan oleh pelajar-pelajar supaya tidak lupa setelah naik ke tingkatan 4. Untuk yang sudah mengetahui aliran yang ingin diceburi, mereka boleh mula untuk belajar asas sedikit sebanyak tentang topik SPM terutamanya subjek kritikal seperti kimia, fizik, biologi dan matematik tambahan.

Asas subjek-subjek ini akan membantu mereka kerana mereka akan diajar semula apa yang mereka sudah belajar oleh guru. Bayangkan anda belajar dua kali benda yang sama, sudah tentu tahap kefahaman dan yang lebih penting tahap ingatan terhadap subjek tersebut akan meningkat.

Walaupun pada awalnya mereka tidak faham apa yang dipelajari, tetapi ini akan berubah kerana kajian menunjukkan kaedah pembelajaran sebelum masuk ke kelas adalah satu teknik yang akan menguatkan ingatan serta memudahkan proses untuk memahami sesuatu topik.

Masa yang diurus dengan baik akan membantu kita semula pada masa hadapan. Berdasarkan temu bual penulis, ramai menganggap tingkatan 4 sebagai "honeymoon year" di mana mereka boleh mengabaikan pelajaran untuk seketika dan menghabiskan masa untuk bermain sahaja.

Ini adalah salah sama sekali kerana rata-rata pelajar akan belajar di saat-saat akhir tingkatan 5 kerana tidak fokus semasa tingkatan 4. Ramai yang menyesal dan selalu berkata "kalaulah aku belajar waktu tingkatan 4 dahulu". Namun nasi sudah menjadi bubur.

Pelajar-pelajar amat disarankan untuk mengurus masa dengan baik kerana bukan sahaja pelajaran tidak terabai tetapi mereka juga mempunyai banyak masa untuk bermain sukan dan permainan kegemaran. Buat jadual dan masukkan masa untuk belajar dan bermain dalam jadual tersebut

Jika mereka sudah konsisten dari tingkatan 3, sudah tentu tidak menjadi masalah pada masa hadapan terutama SPM. Hobi atau sukan juga penting untuk perkembangan pelajar kerana ia dapat mengurangkan tekanan pelajar. Jadi, seimbangkan pelajaran dan hobi supaya tidak tertekan sewaktu meningkat ke tingkatan 5.

Semoga berjaya kepada semua yang bakal menerima keputusan PT3 dan berjaya juga untuk melangkah ke dunia SPM.


Lima Haiwan Yang Dibenarkan Untuk Umat Islam Membunuhnya

Apabila kami menyiarkan artikel berkenaan haiwan-haiwan yang dilarang umat Islam membunuhnya, kami diajukan banyak soalan dalam ruangan komen yang bertanyakan tentang haiwan apa yang boleh dibunuh jika perlu. Panduan untuk mengetahui 5 jenis yang dibenarkan ini berpandukan kepada hadis berikut :

Daripada `Aisyah R.Anha, Rasulullah SAW telah bersabda: "Khams fawasiq (haiwan perosak yang lima) yang perlu dibunuh meskipun di dalam keadaan berihram; kala jengking, tikus, burung ‘kite’ (burung pemangsa seakan helang), burung gagak dan anjing ganas."

Ada juga pendapat yang mengatakan hukumnya sunat membunuh binatang yang disenaraikan kerana mendatangkan kekotoran, jijik dan mengganggu namun kami tak dapat pastikan kesahihan pendapat ini.

Walaupun begitu, harus diingatkan kaedah kita membunuh binatang-binatang ini ada caranya, berdasarkan hadis : "Allah SWT telah menetapkan ihsan pada setiap perkara. Sekiranya kamu membunuh maka perelokkanlah bunuhan tersebut. Sekiranya kamu menyembelih haiwan maka perelokkanlah sembelihan tersebut dan setiap dari kalian perlu menajamkan pisau dan berikan kerehatan pada sembelihan (bagi mengurangkan kesakitan)." - Riwayat Muslim (1955)

Satu perkara yang perlu kita sedari, penggunaan perangkap seperti jerat yang mengurung tikus yang kemudiannya dijemur supaya tikus itu mati, merupakan berlawanan dengan hadis di atas. Cara terbaik untuk membunuh tikus yang telah diperangkap, adalah dengan memukulnya.

Ada di kalangan admin Iluminasi yang pernah mengalami kejadian kala jengking menyorok dalam kasut yang hendak dipakai. Jika terjumpa kala jengking, bunuhlah kala jengking itu dengan segera menggunakan pukulan dengan kayu.

Burung gagak banyak didapati di kawasan-kawasan yang kurang dijaga kebersihannya dan mengerumuni bangkai atau sampah. Walaupun banyak operasi menembak gagak dilakukan, populasi gagak tetap bergantung dengan tahap kebersihan sesuatu kawasan itu. Burung kite pula berkemungkinan besar membabitkan burung-burung yang digelarkan birds of prey seperti burung hering yang makan bangkai haiwan lain.

Berdasarkan hadis yang disebutkan di atas, ternyata cara terbaik untuk mematikan seekor anjing yang tidak mampu dikawal adalah dengan melakukan suntikan pelali yang mematikan sistem tubuh badan anjing tersebut.

Walaupun begitu anjing selalu menjadi isu di negara kita kerana ramai tidak mempedulikan undang-undang sedia ada, sehinggakan mereka menyalahkan pihak berkuasa apabila terdapat kes anjing dibunuh oleh kerana tidak berdaftar atau berlesen. Sebenarnya negara kita mengamalkan undang-undang pelesenan anjing yang agak ketat dan kami berharap agar semua dapat patuh dan mengikuti undang-undang tersebut bagi melindungi kita semua.

Apa yang penting adalah kita menjaga ihsan kita pada haiwan tersebut dan memastikan tidak berlakunya penyeksaan ketika membunuhnya. Memukul, menembak dan menggunakan racun yang disuntik merupakan kaedah-kaedah terbaik bagi membunuh haiwan-haiwan ini secara pantas dan cepat.

Teknik-teknik lain seperti membakar, menjemur sampai mati, mengikat, memotong kepada beberapa bahagian seperti yang kerap berlaku pada kala jengking dan lipan atau menyeksanya perlahan-lahan sehingga mati merupakan perbuatan yang ditegah.

Nota : Jika ada kesilapan atau kekurangan dalam tulisan ini, sila nyatakan dalam ruangan komen agar kita sama-sama dapat berkongsi ilmu dan menambah baik apa yang kita mampu pelajari.


Sejarah Permainan Boardgame Popular Monopoly

Hampir setiap daripada kita pasti pernah bermain atau melihat permainan papan (board game) yang dikenali sebagai Monopoly. Ianya adalah sebuah permainan yang menguji kepandaian pemaian membeli aset dan harta. Pemain yang mempunyai nilai wang dan aset paling banyak dikira sebagai pemenang.

Di Malaysia, ada juga permainan boardgame dengan konsep yang serupa tetapi dikenali sebagai Jutaria atau Saidina. Cara permainannya juga mirip seperti Monopoly dimana setiap pemain juga berpeluang membina aset (rumah atau hotel) di kawasan (petak) yang sudah dibeli.

Kali ini, kami ini berkongsi sejarah ringkas permainan Monopoly yang sebenarnya sudah wujud sejak tahun 1936.

Permainan Monopoly ini pada awalnya dikenali sebagai The Landlord Game. Konsep permainan ini dicipta oleh Elizabeth Magie yang berasal dari Amerika Syarikat. Paten konsep permainan ini telah didaftarkan oleh beliau pada tahun 1903.

Berikut adalah lakaran imej paten The Landlord Game yang telah didaftarkan oleh Lizzy Magie dalam simpanan pihak United States Patent and Trademark Office. Sistem permainannya adalah berdasarkan sistem ekonomi pada ketika itu.

aten ini telah diiktiraf oleh pihak pendaftar paten pada Januari 1904 (No. Paten: 748,626). Walau bagaimanapun, pada ketika itu permainan ini belum dikomersilkan. Sehinggalah pada tahun 1906, beliau dan beberapa rakannya telah mengambil keputusan untuk mengkomersilkan permainan ini yang diberi nama The Landlord Game.

Seteleh membuat beberapa perubahan dan penambahbaikan pada permainan ini, beliau kemudiannya memfailkan paten terbaru untuk permainan ini pada tahun 1924 (No. Paten: 1,509,312). Antara penambahan yang dilakukan pada versi baru ini adalah nama jalan/aset dan juga peraturan-peraturan permainan yang lebih tersusun dan jelas.

Setelah dipatenkan dan dikomersilkan, permainan ini menjadi popular dan mencatatkan jualan yang memberangsangkan selama 3 dekad lamanya.

Walaupun Lizzy Magie merupakan pencipta sebenar permainan ini, dalam kebanyakan fakta sejarah mengenai permainan Monopolyn nama beliau tidak dikreditkan sebagai pencipta sebenar permainan ini. Sebaliknya, kebanyakan tulisan sejarah permainan ini mengiktiraf Charles Darrow sebagai pencipta permainan ini.

Populariti permainan ini mendapat perhatian seorang jurutera yang berasal dari Philadelphia bernama Charles Darrow. Beliau kemudiannya mencuri idea permainan ini dan membuat beberapa penambabaikan seperti penggunaan warna pada kotak dan beberapa perubahan lain. Pada tahun 1933, beliau kemudiannya telah mendaftarkan patennya sendiri dan permainannya ini diberi nama Monopoly.

Jualan permainan ini terus meningkat dan pada tahun 1934, Charles Darrow telah berjumpa syarikat Parker Brothers dengan tujuan untuk menjual permainan itu. Beliau mendakwa permainan itu adalah ciptaannya. Setelah beberapa siri pertemuan dan mengetahui potensi yang ada pada Monopoly, akhirnya pada awal tahun 1935 Parker Brothers telah bersetuju untuk membeli hakcipta permainan Monopoly daripada Charles Darrow.

Pada bulan April 1935, pihak Parker Brothers mendapat tahu bahawa Charles Darrow bukanlah pencipta tunggal permainan tersebut. Bagi mengelakkan sebarang komplikasi, pihak Parker Brothers mengambil keputusan untuk membeli hakcipta terhadap paten milik Lizzy Magie dan beberapa lagi permainan yang mempunyai konsep yang hampir sama. Lizzy menerima bayaran sebanyak $500 tetapi tidak menerima sebarang royalti untuk setiap permainan Monopoly yang dijual.

Malang bagi Lizzy kerana walaupun syarikat Parker Brothers membeli patennya, mereka tidak meletakkan namanya sebagai pencipta idea permainan Monopoly sebaliknya mengiktiraf nama Charles Darrow sebagai penciptanya. Sementara itu, Charles Darrow terus kaya dan mendapat jutaan dollar setiap tahun hasil daripada bayaran royalti yang diterimanya untuk setiap permainan Monopoly yang berjaya dijual.

Walaupun terdapat beberapa pihak yang berusaha untuk meletakkan nama Lizzy Maggie sebagai pencipta asal permainan Monopoly, usaha tersebut nampaknya tidak berhasil. Syarikat Parker Brothers kini merupakan anak syarikat milik syarikat Hasbro dan dalam website rasmi Hasbro dengan terang menyatakan sejarah Monopoly bermula pada tahun 1935 dan mengiktiraf Charles Darrow sebagai penciptanya.


"Sakit Urat Tak Pernah Wujud Dan Hanya Mitos" - Dr. Rusyainie

Penulisan ini ditulis Dr. Rusyainie Ramli, seorang doktor perubatan di laman Facebook beliau dan pihak iluminasi telah mendapat kebenaran mengulang siar penulisan ini untuk manfaat bersama.

Dari dulu sampai lah sekarang mungkin saya saja sorang-sorang yang tak tahu apa itu urat. Sebab tak pernah belajar kat sekolah perubatan.

Tendon = sejenis tisu yang menyambungkan otot ke tulang ke?

Ligamen = tisu yang lebih kurang macam tendon tapi yang menyambungkan tulang / tulang rawan dengan tulang lain untuk membentuk sendi ke?

Arteri = saluran darah yang membawa darah beroksigen dari jantung ke seluruh badan ke?

Vena = saluran darah yang membawa darah yang sudah berkurangnya oksigen dari seluruh badan kembali ke jantung ke?

Perkataan urat secara am begitu membuatkan saya terkial-kial dan termangu-mangu. Terpinga-pinga pun sekali jalan.

Baru-baru ni, ada pesakit saya mengalami kecederaan semasa latihan renang. Dia sakit sangat dan tak boleh angkat 1 belah tangan. Saya yang kebetulan berada di tepi kolam renang, terus menghantar dia ke klinik saya. Setelah memeriksanya, saya tahu dia mengalami kecederaan pada sarafnya. Terus saya uruskan dia ke hospital untuk rawatan lanjut.

Ada pesakit yang sakit paha bila lepas main bola. Saya tahu itu kecederaan otot.

Ada satu pesakit yang lain tiba-tiba sakit bahu masa buat latihan senaman, saya tengok Xray. Tu rupanya bahu dah terkeluar dari soket. Kita masukkan balik dengan teknik yang betul dan ubat tahan sakit yang bagus. Dia kena pakai anduh.

Ada pesakit saya kata uratnya bersimpul. Selidik punya selidik, kelenjar limfa dia bengkak. Kena jangkitan bakteria. Saya rawat dengan bagi antibiotik dan saya suruh dia datang balik untuk saya periksa semula.

Itulah gunanya kerajaan bayar beratus ribu RM untuk jadikan saya doktor. Untuk saya melakukan kerja saya berdasarkan ilmu perubatan. Untuk saya mencurahkan bakti kepada masyarakat. Sia-sia lah segala keringat, masa, air mata, pengalaman dan kemahiran saya selama ini kalau ilmu dalam bidang saya ini mahu dipinggirkan dan kita masih mahu berpegang pada kata dan petua orang lama.

Sakit urat tidak wujud. Makan salah menyebabkan sakit urat pun tidak wujud. Itu kemungkinan kesan placebo.

Kalau demam, memang kita akan mengalami sengal di bahagian badan, yang kita panggil myalgia atau arthralgia. Apa-apa sekali pun berjumpa lah doktor.

Ajaran dan petua orang zaman dulu dah banyak sangat tak relevan sekarang ni, sebab kita dah ada sains untuk buktikan sebaliknya.

Orang melayu ni aneh dan ganjil, kalau anak jadi doktor, bangganya bukan main. Satu kampung dia canang. Nasib tak letak banner saja kat pintu rumah nak bagitahu. Tapi kalau doktor bagi nasihat pasal sakit, boleh pula tak nak ikut. Sibuk nak menangkan petua orang dulu-dulu.


Bahaya Sindrom 'Hurried-Child' : Ibu Bapa Jangan Beri Tekanan Kepada Anak-Anak

Menjadi ibu bapa bukan mudah, banyak tanggungjawab yang perlu dipikul. Kerana ibu bapalah insan yang paling rapat dengan anak-anak semasa mereka kecil, maka setiap tindakan dan ajaran ibu bapa ketika anak-anak masih kecil mudah menjadi ikutan mereka.

Zaman kecil kanak-kanak merupakan zaman di mana mereka belajar meneroka dunia mereka, dengan cara mereka sendiri. Maka, mereka perlulah dilayan seperti seorang kanak-kanak kecil. Malangnya, terdapat segelintir ibu bapa yang seolah-olah terlalu memberi tekanan kepada kanak-kanak agar mereka cepat belajar dan ada juga ibu bapa yang gemar memakaikan anak-anak dengan pakaian yang kurang sesuai bagi seorang kanak-kanak.

Sindrom ini dikenali sebagai 'hurried-child' dan berlaku di seluruh dunia. Kali ini, pihak iluminasi telah diberi kebenaran untuk mengulang siar artikel daripada Pn. Noor Afidah Abu Bakar, seorang Certified Positive Parenting Educator dan salah seorang pengasas syarikat konsultan Parent Connect Consultancy.

Sindrom 'Hurried-child' yang dikenalpasti oleh Dr. David Elkind yang pernah saya kongsikan tahun lalu bukan hanya melibatkan tekanan akademik yang terlalu awal di luar kemampuan perkembangan semulajadi anak-anak kecil, sindrom ini juga merebak ke dalam pelbagai aspek kehidupan seorang kanak-kanak masa kini.

Jika kita mengikuti perkembangan semasa tentang kanak-kanak di seluruh dunia, salah satu isu besar yang mendapat kecaman pelbagai pihak adalah 'trend' memaksa kanak-kanak untuk berbusana seperti orang dewasa. Trend ini lebih ketara bagi kanak-kanak perempuan yang sering dieksploitasikan untuk berpakaian seksi dan kasut bertumit tinggi yang tidak sesuai usia. Dengan adanya rangkaian pakaian kanak-kanak yang didewasakan, kanak-kanak dipaksa untuk menggayakan fesyen pakaian dan dandanan seperti orang dewasa.

Walau apa saja yang dipakai oleh kanak-kanak, mereka tetap comel dan penyejuk mata. Walau bagaimanapun trend yang sebegini menyebabkan berlakunya dua kemungkinan:

Jika ini berlaku, rugilah kanak-kanak yang 'hurried' atau digesa-gesakan ini kerana mereka terlepas zaman riang kanak-kanak yang tidak mungkin akan berulang kembali. Apabila mereka dewasa nanti, zaman inilah yang akan dikenang dengan ungkapan "Seronoknya menjadi kanak-kanak". Jika mereka dipaksa melalui zaman kanak-kanak mereka dengan menjadi orang dewasa, kenangan 'good old days' itu tidak ada.

Trend ini bukan hanya melibatkan kanak-kanak yang dipaksa berpakaian seksi, berdandan dan mengenakan mekap yang tidak sesuai usia, ada juga yang 'dipaksa' berfesyen menutup 'aurat' sebelum tiba usia kerana comel. Bayi tidak perlu bertudung. Trend anak perempuan dipaksa berpakaian sedondon ibu dengan fesyen fishtail, peplum, jubah beropol dan sebagainya kerana ia menghasilkan imej yang layak-Insta (Insta worthy) juga adalah sebahagian dari sindrom 'Hurried Child' ini.

Kanak-kanak menjadi tua sebelum waktunya kerana memenuhi impian ibubapa yang terpedaya dengan tipu daya peniaga dan pengiklan yang suka mengambil kesempatan ke atas kealpaan kita yang tidak memahami perkembangan kanak-kanak.

Pesanan: Harap pembaca membaca setiap ayat yang saya tulis supaya tiada salah faham sebelum komen. Terima kasih


5 Logam Paling Kuat Atas Muka Bumi

Logam adalah salah satu elemen yang sangat berguna kepada manusia yang wujud dengan banyaknya di serata dunia. Tanpa logam, mungkin kehidupan kita tidak semudah sekarang.

Selain digunakan dalam pembinaan, logam juga adalah konduktor elektrik yang baik membolehkan penghasilan produk elektronik dan membantu dalam membekalkan tenaga elektrik.

Setiap logam mempunyai ciri-ciri dan kelebihan tersendiri, membuatkan ianya unik. iluminasi.com ingin berkongsi 5 logam yang paling kuat di atas muka bumi.

Antara logam yang paling banyak digunakan adalah besi. Besi adalah antara elemen yang paling banyak ditemui di bumi, dan juga di luar bumi serta di teras bumi. Ia digunakan secara meluas dan melibatkan hampir semua industri.

Simbol bagi besi adalah Fe, dan ia mempunyai takat didih 2,862 darjah Celsius dan takat lebur 1,538 darjah Celcius.

Disebabkan kekuatannya yang tinggi, ia digunakan dalam penghasilan automobil, infrastruktur, menara pencakar langit, perabot dan bermacam lagi.

Berada di tangga ke-4 adalah Titanium. Titanium adalah logam berwarna perak dan tersangat kuat. Namun, ia mempunyai kepadatan yang rendah. Ia mempunyai kekuatan 434Mpa. Walaupun kurang padat, dalam bentuk paling tulen, ia lebih kuat daripada keluli. Ciri-ciri tersendiri ini membuatkan ia mempunyai pelbagai guna.

Titanium digunakan dalam pelbagai industri termasuklah dalam penghasilan pigmen, pembuatan pesawat dan peralatan ketenteraan.

Simbol bagi titanium adalah Ti dan ia mempunyai takat lebur 1,668 darjah Celsius dan takat didih 3,287 darjah Celsius.

Kromium adalah logam ketiga paling kuat di dunia, dan mempunyai warna biru. Ia digunakan dalam aloi bersama keluli tahan karat. Ia menjadikan aloi sangat keras dan kuat. Kromium banyak digunakan dalam penyaduran krom, penyamakan, penghasilan piqmen dan pengawet kayu.

Ciri paling terkenal yang dipunyai oleh Kromium adalah ciri magnet. Ia merupakan satu-satunya unsur bersifat antiferromagnetik pada suhu bilik dan kadang-kadang di bawah suhu bilik. Dan apabila ia berada pada suhu lebih dari 38 darjah Celsius, ia bersifat paramagnetik. Ia membuatkan kromium sangat istimewa.

Memang tak dapat dinafikan keluli adalah salah satu logam paling kuat di dunia. Ia juga merupakan logam yang paling banyak digunakan di dunia kerana mempunyai pelbagai fungsi dan dalam banyak industri.

Warna keluli adalah kelabu keputihan, dan ia diperbuat daripada logam kuat yang juga berada dalam senarai ini iaitu besi. Ia dihasilkan dalam relau letupan oleh besi yang dileburkan dan ditambahkan karbon. Penambahan karbon meningkatkan ketahanan logam ini.

Takat lebur ialah 1370 darjah Celcius dan mempuyai kekuatan tegangan setinggi 5205 Mpa. Penggunaan keluli termasuklah dalam pembuatan bangunan, infrastruktur, industri senjata, pengangkutan dan banyak lagi.

Dan logam yang paling kuat di atas muka bumi adalah tungsten. Ciri-ciri yang ada pada tungsten membuatkan ia mengungguli carta ini. Kekuatan tegangan tungsten juga adalah yang tertinggi iaitu 941Mpa, dan kekuatan tegangan maksimum logam ini adalah setinggi 1510Mpa.

Takat lebur tungsten adalah sangat tinggi iaitu 3,414 darjah Celsius. Ia mempunyai titik lebur tertinggi dengan ketumpatan tertinggi. Tungsten biasanya digunakan dalam aloi bersama keluli bagi menjadikannya sesuai untuk diaplikasikan dalam pelbagai pengunaan.

Antara penggunaan tungsten adalah dalam filamen tiub sinar-X, memanaskan elemen dalam relau bersuhu tinggi, mensasarkan elektrod kimpalan, mentol lampu, barang elektrik, produk ketenteraan dan banyak lagi.


11 Negara Dengan Sistem Pendidikan Terbaik Di Dunia

Laporan Daya Saing Global yang menunjukkan keadaan ekonomi dunia dikeluarkan setiap tahun oleh Forum Ekonomi Dunia. 12 jenis aspek digunakan dan disusun dalam menghasilkan laporan ekonomi hampir kesemua negara di atas muka bumi ini.

Antara aspek yang dilihat termasuklah persekitaran makro-ekonomi, infrastruktur, kesihatan dan pendidikan rendah serta kecekapan pasaran buruh. Maklumat mengenai sistem pendidikan yang dihasilkan oleh laporan ini menunjukkan negara mana mempunyai tahap pendidikan terbaik di dunia.

iluminasi.com ingin berkongsi 11 negara dengan sistem pendidikan terbaik di dunia.

Nota : Beberapa negara berkongsi kedudukan kerana jumlah mata yang sama, dan mata penuh bagi penilaian ini adalah 7.0.

Jepun adalah antara negara yang mempunyai prestasi sangat baik dari segi literasi, sains dan matematik dalam kumpulan OECD. Bagi pelajar di Jepun, mereka melalui 6 tahun di sekolah rendah. Pelajar kemudiannya melalui 3 tahun di sekolah menengah tahap rendah, dan 3 tahun di tahap atas sebelum masuk ke universiti.

Di Jepun, sekolah menengah bukanlah satu kewajipan, namun 98% daripada pendaftaran pelajar hampir 98%. Jepun berada di tangga ke 9 bersama-sama Barbados dan New Zealand dengan mata 5.6.

Juga dengan mata 5.6, Barbados adalah antara negara paling bagus dari segi pedidikan. Tahap celik huruf di Barbados adalah 98%, antara yang paling tinggi di dunia. Ia merupakan hasil daripada pelaburan yang sangat besar oleh kerajaan Barbados.

Sekolah rendah bermula dari umur 4 hingga 11 tahun, manakala sekolah menengah pula bermula dari umur 11 hingga 18. Kebanyakan sekolah di kedua-dua tahap ini dimiliki dan dikendalikan oleh kerajaan.

Sekolah di New Zealand bermula dari usia 5 hingga 19 tahun di tahap rendah dan menengah. Ia adalah wajib bagi mereka yang berusia 6 hingga 16 tahun. Terdapat 3 jenis sekolah menengah di New Zealand :

Negara Eropah Utara ini berada tangga ke-8 dengan 5.7 mata. Menurut angkat pada tahun 2015, Estonia telah membelanjakan 4% daripada Keluaran Dalam Negara Kasar nya iaitu sebanyak RM3.77 billion untuk sistem pendidikan.

Matlamat pendidikan yang termaktub dalam Akta Pendidikan 1992 Estonia adalah untuk mewujudkan persekitaran yang menggalakkan pembangunan peribadi, keluarga dan negara. Ia juga untuk mengalakkan pembangunan etnik minoriti, ekonomi, politik dan budaya di Estonia.

Sasaran lain adalah untuk memelihara alam sekitar dalam ekonomi global dan konteks budaya, menerapkan nilai kewarganegaraan, serta menetapkan syarat dalam menghasilkan tradisi pembelajaran sepanjang hayat di seluruh negara.

Di Ireland, kebanyakan sekolah menengah dimiliki dan dikendalikan oleh pihak swasta, namun menerima dana dari kerajaan. Sekolah kerajaan dan vokasional masih tetap wujud. Kedudukan Ireland dalam senarai ini agak tergugat berikutan laporan mengenai dana yang digunakan dalam sistem pendidikan kurang sebanyak 15% daripada negara maju akibat krisis kewangan di antara tahun 2008 hingga 2013.

Negara dengan Keluaran Dalam Negara Kasar paling tingg di dunia ini berada di tangga ke-6 bersama Ireland dengan 5.8 mata. Menurut laporan BBC, negara kaya dengan minyak ini telah menjadi antara kuasa besar dari segi inovasi pendidikan yang menyokong projek dari peringkat asas sehinggalah kajian di universiti.

Qatar membelanjakan wang yang sangat banyak dalam usaha meningkatkan taraf pendidikan. Ia merupakan sebahagian daripada program Visi 2030 untuk menjadi negara berdikari. Sekolah yang dibiayai oleh kerajaan menawarkan pendidikan percuma, hanya kepada rakyat Qatar. Kebanyakan pekerja asing cenderung untuk menghantar anak-anak mereka ke sekolah swasta.

Menurut kajian Unicef pada tahun 2013, kanak-kanak di Belanda adalah yang paling gembira di dunia. Ia menunjukkan Belanda menerajui secara global dalam kesejahteraan pendidikan. Sekolah di Belanda tidak memberikan kerja rumah yang banyak kepada pelajar sekolah rendah, hanya kepada pelajar sekolah menengah.

Ia mengurangkan rasa tekanan dan tertekan terhadap pelajar. Sekolah dibahagikan kepada sekolah agama dan sekolah neutral negeri, dan jumlah sekolah swasta yang sedikit.

Ia merupakan sesuatu yang tidak menghairankan bagi Singapura untuk berada dalam senarai negara dengan sistem pendidikan terbaik di dunia. Dengan 6.1 mata, Singapura berada di tangga ke-4 dunia, dan pertama di Asia.

Singapura mencatatkan markah yang sangat tinggi dalam ujian Program Penilaian Pelajar Antarabangsa (PISA) di mana ujian ini bertujuan untuk mengukur dan membandingkan prestasi pelajar-pelajar di seluruh dunia.

Namun, bukan mudah untuk menjadi antara negara paling hebat dalam sistem pendidikan, di mana pelajar-pelajar di Singapura dikatakan sedikit tertekan dalam usia yang muda,

Mengungguli carta negara dengan sistem pendidikan ke-2 terbaik di dunia adalah Belgium berkongsi kedudukan dengan Switzerland dengan 6.2 mata. Belgium mempunyai 4 kategori sekolah menengah yang berlainan iaitu sekolah menengah biasa, sekolah mengenah teknikal, sekolah mengenah pendidikan vokasional dan institusi pendidikan mengenah seni.

Suruhanjaya Fulbright dari Amerika Syarikat yang menganjurkan program pertukaran pelajar dengan Belgium dan Luxembourg berkata, "Pendidikan menjadi keutamaan yang sangat tinggi dan ia mendapat peruntukan belanjawan tahunan terbesar oleh kerajaan Belgium. Sistem pendidikan awam dan swasta boleh dinikmati oleh semua rakyat Belgium dari usia 4 hingga 18 tahun, dengan kos yang sangat rendah, ataupun percuma.

Pembelajaran diajar menggunakan pelbagai bahasa bergantung kepada bahagian di Switzerland. Antara bahasa utama yang digunakan termasuklah Jerman, Perancis dan Itali. Hanya 5% daripada pelajar masuk ke sekolah swasta di Switzerland.

Apa yang menarik dan boleh diambil contoh dari sistem pendidikan Switzerland adalah mereka mengasingkan pelajar-pelajar mengikut kebolehan bermula dari sekolah menengah.

Ia menjadi rutin bagi Finland untuk menggungguli carta sistem pendidikan global. Finland sangat terkenal dengan sistem pendidikan yang tidak mengelaskan para pelajar mengikut tahap kepintaran. Semua pelajar dimasukkan ke kelas yang sama tanpa mengikut keupayaan.

Sistem ini telah memberikan hasil yang sangat memberangsangkan iaitu jurang di antara pelajar lemah dan pelajar pintar, adalah yang paling rendah di dunia. Selain itu, para pelajar di Finland tidak terlalu terbeban kerana kerja rumah yang diberikan adalah sangat sedikit.

Hanya 1 peperiksaan wajib perlu diduduki oleh pelajar Finland iaitu ketika berusia 16 tahun.

Malaysia pula berada di tangga ke-23 daripada 138 negara yang dikaji dalam oleh forum ini di bawah Jermany, Albania, Slovenia dengan pungutan 5.1 mata. Dengan mata dalam masa beberapa tahun ini sistem pendidikan kita mengalami perubahan yang agak ketara di mana sistem PMR ditukarkan kepada sistem PT3 yang dikatakan semakin mencabar.

Manakala sistem peperiksaan UPSR diubah di mana pelajar tahun 6 harus menduduki 6 peperiksaan, berbanding 5 pada tahun-tahun terdahulu.